Nərgiz Əliyeva dəniz kənarında poza verdi - FOTO - Günün Səsi Nərgiz Əliyeva dəniz kənarında poza verdi - Günün Səsi\nTanınmış kino və serial aktrisası Nərgiz Əliyeva fotosessiyasını təqdim edib.\nGununsesi.info xəbər verir ki, aktrisa bu dəfə dəniz kənarında fotoqraf Tural Həsənzadəyə poza verib. N.Əliyeva qeyd edib ki, yeniliklər çoxdur:\n“Bütün il boyu çalışdım, yeni işlər təqdim etdim. Yeni mövsümdə İctimai Televiziyada yayımlanacaq “Simurq” serialı ilə tamaşaçı qarşısına çıxacağam. Bundan əlavə, yeni qısametrajlı film üzərində çalışırıq. Həmçinin rol aldığım “Vağzalı” adlı komediya filminin premyerasına hazırlaşırıq. Pandemiya səbəbindən hələ də təqdimatını edə bilməmişik. Gərgin iş qrafikindən dolayı, yay mövsümündə istirahət üçün az vaxtım oldu, avqust ayında özümə və ailəmə diqqət ayıra bildim. Düşündüm ki, yayla vidalaşan bir fotosessiya edim”.\nQeyd edək ki, Nərgiz Əliyeva bir neçə ay bundan əvvəl “Qadın” adlı qısametrajlı layihəsini təqdim etmişdi. O, qız övladlarının seçiminə müdaxilə olunması, psixoloji şiddət və zorakılığa etirazını bildirmişdi.\nPrevious 29 qazi üçün xaricdən protez gətiriləcək\nNext FHN əhaliyə müraciət etdi:


Bakıya gizli gelen o ermeni heyatdadır MÜSAHİBƏ - Azadliq Xeber\nBakıya gizli gelen o ermeni heyatdadır MÜSAHİBƏ\n03.03.2015 / 13:38 xeber –\n«Azərbaycan» jurnalının 2015-ci il birinci və ikinci saylarında tanınmış yazıçı Məmməd Orucun «Qısa qapanma» romanı çap olunub. Kulisin müəlliflə müsahibəsi də bu barədədir.\n– Məmməd müəllim, «Qısa qapanma» sözün həqiqi mənasında qısa qapanma vəd eləyir. Əsərin əsas obrazlarından biri milliyətcə ermənidir. Özü də mənfi planda işlənməyib. Oxucularınızın qəzəbinə tuş gəlməkdən qorxmursunuz?\n– Əlbəttə, qorxuram. Amma əminəm ki, məni başa düşənlər daha çox olacaq.\n– Romanın ilk parçalarından məlum olur ki, Peturburqda köçkün taleyi yaşayan bakılı Edqar Lalayan həyatını riskə qoyaraq gizli yolla Bakıya – azərbaycanlı uşaqlıq dostunu görməyə gəlib; həmçinin Bakıda məskunlaşmış irəvanlı anadangəlmə lal-kar azərbaycanlı ordakı dostlarına baş çəkmək üçün İrəvana gedib. Bütün bunlar uydurmadır, yoxsa?\n– Həyatda, deyə bilmərəm, amma yazıda uydurmağı bacarmıram. Gizli yolla Bakıya gələn o erməninin də, İrəvana gedən o azərbaycanlının da, ümumiyyətlə «Qısa qapanma»dakı bütün obrazların həyatda prototipləri var. Adları etika xatirinə dəyişdirmişəm.\n– Səhv etmirəmsə, 1992-ci ildə müsahibələrinizdən birində qeyd etmişdiniz ki, «Köçürülmə» romanının ardını – yəni 1988-1992 il erməni-azərbaycanlı qarşıdurmalarını yazıya alacaqsınız. Amma birdən-birə ortaya «Qısa qapanma» romanı çıxdı.\n– Mənim aləmimdə «Qısa qapanma» «Köçürülmə»nin ardıdır, daha doğrusu, bu silsilədə üçüncü romandır.\n– Bəs birinci roman hansıdır?\n– Onu hələ bitirməmişəm: 1905-1920-ci il erməni-türk qarşıdurmaları romanda əhatə olunur. Ümidvaram ki, bu ilin axırına, ya 2016-cı ilin əvvəlinə bu yazını da tamamlayacam.\n– O illərin hadisələrini təbii ki, görməmisiniz.\n– Amma atam da, əmim İsmayıl da o hadisələrin şahidləri idilər. Onlar bütün Vedibasar camaatı kimi 1920-21-ci illər ərzində İranda, Xoy mahalında mühacir həyatı yaşayıblar və atam da, əmim İsmayıl da bu barədə mənə çox şeylər danışıblar. Yaxın tarixdir və kifayət qədər tədqiq olunub.\n– Son zamanlar atəşkəs tez-tez pozulur, qarşıdurma yenidən gərginləşir. Siz bir qələm sahibi kimi bu münaqişənin sonunu necə görürsünüz?\n– Bütün müharibələrin sonu kimi…\n– Qısa qapanma»da da bu məsələ çözülür.\n– Bu belə də olmalıdır; ədəbi meyar Mirzə Cəlilin «Kamança»sıdır, C.Cabbarlının «1905-ci ildə» pyesidir, N.Nərimanovun «Bahadur və Sona»sıdır.\n– Yəqin ki, yaxın zamanda «Qısa qapanma»nı kitab halında da görəcəyik.\n– Bu barədə hələ düşünməmişəm, amma qismət olsa, «Köçürülmə»ni, «Qısa qapanma»nı və bu sıradan üçüncü romanı bir kitabda yayımlamaq niyyətim var.


Yapon müdriklərinin dediklərindən... » Qadinkimi.com\nYapon müdriklərinin dediklərindən... Tarix : 02 May 2020, 01:00\n1. Gülüş olan evə xoşbəxtlik gələr.\n2. Həll etmək mümkün olan problem üçün narahat olmaq, həlli mümkün olmayan haqda düşünmək lazım deyil.\n3. Qılıncı bircə dəfə çıxarmaq lazım gəlsə də, həmişə yanında olsa yaxşıdır.\n4. Dərin çaylar səssiz axır.\n5. Öz arzunla çıxdığın yolun çətinlikləri asan görünür.\n6. Düşünüb qərar ver, qərar verib düşünmə.\n7. Bilmədiyini soruşduğun anda utanırsan, bilmədiyin üçün ömür boyu.\n8. Gülümsər üzə ox atmazlar.\n9. 10 yaşında möcüzə, 20-də dahi, 30-dan sonra sıradan birisən.\n10. Bacarıqsız usta gözəllik yarada bilməz.\n11. Çayın və ya yeməyin soyuq olmasına dözmək çətin deyil, soyuq baxış və ya soyuq sözə dözmək çətindir.\n12. Şərab içən onun zərərindən, içməyən faydasından xəbərsizdir.


Məktəblilər arasında ilk dəfə Memarlıq-dizayn müsabiqəsi keçirilib - serqqapisi.az\nMəktəblilər arasında ilk dəfə Memarlıq-dizayn müsabiqəsi keçirilib\nNəşr edilib 19.02.2021 18:53 |\n18 fevral 2021-ci il tarixdə Naxçıvan Muxtar Respublikası Təhsil Nazirliyinin təşkilatçılığı ilə muxtar respublika məktəbliləri arasında Memarlıq-dizayn müsabiqəsi təşkil olunub. Müsabiqənin keçirilməsində məqsəd mühəndislik bacarığına və kreativ düşüncəyə malik şagirdlərin ən son proqram təminatlarından istifadə etməklə müxtəlif layihə və ideyaları hazırlamalarına şərait yaratmaq və bu sahədə onların istedadını üzə çıxarmaqdan ibarət olub.\nTədbiri giriş sözü ilə açan Təhsil Nazirliyi Aparatının Sektor müdiri Murad Babayev qeyd edib ki, dövlətimizin qayğısı nəticəsində 2019-cu ildən başlayaraq məktəbdənkənar təhsil müəssisələrində uşaq və gənclərin maraq və bacarıqlarının, intellektual səviyyələrinin və yaradıcılıq qabiliyyətlərinin inkişafı, asudə vaxtlarının səmərəli təşkili məqsədilə yeni innovativ dərnəklər yaradılıb. Bildirilib ki, innovativ dərnəklərin yaradılması muxtar respublikada məktəbdənkənar təhsil müəssisələrinin fəaliyyət imkanlarının genişləndirilməsi işində həyata keçirilən təhsil islahatlarının əsas istiqamətlərindən biridir. Təşkil edilən müsabiqədə yeni yaradılan Memarlıq-dizayn dərnəyində təhsil alan şagirdlər iştirak edir. Qeyd edilib ki, müsabiqənin şərtlərinə uyğun olaraq şagirdlər kompüterdə 3 saat müddətində ArchiCAD-üç ölçülü dizayn proqramında memarlıq layihələrinin modellərini hazırlayacaqlar.\nMüsabiqə zamanı şagirdlər hazırladıqları memarlıq layihərinin plan ölçüləri, perspektiv görünüşləri, fasad və interyer həllini kompüterdə uyğun miqyasda yerləşdiriblər.\nYekunda hər şagird hazırladığı layihəni münsiflər heyətinə təqdim edib.\nŞərtləri ödəyən və fərqlənən şagirdlər münsiflər heyəti tərəfindən innovasiya və kreativlik, uyğunluq və funksionallıq, proqram tələblərinin yerinə yetirilməsi və məlumatın təqdimatı kimi parametrlərə əsasən seçiliblər. Nəticələrə əsasən Naxçıvan şəhər 8 nömrəli tam orta məktəbin şagirdi Qafarov Kamal Əli oğlu I yerə, Naxçıvan Qızlar Liseyinin şagirdi İbrahimli Aysel Ramin qızı və Naxçıvan şəhər 1 nömrəli tam orta məktəbin şagirdi Tahirov Bayram Tural oğlu II yerə, Ordubad İnternat tam orta məktəbin şagirdi Kazımov Fərid Şahin oğlu, Culfa şəhər 2 nömrəli tam orta məktəbin şagirdi Novruzov Uğur Coşqun oğlu və Naxçıvan şəhər 1 nömrəli tam orta məktəbin şagirdi Bayramzadə Lətif Elsevər oğlu isə III yerə layiq görülüblər. Qaliblər diplom və hədiyyələrlə təltif olunublar.\nBu cür müsabiqələrin təşkil edilməsi dərnəklərdə fəaliyyətə başlayan şagirdlərin öz ideyalarını gərçəkləşdirmələrinə geniş imkanlar yaradır.


Qurban Qurbanov: "Uçurum deməzdim, amma ..." - Stadium.az\nQurban Qurbanov: "Uçurum deməzdim, amma ..."\n03.12.2018 | 920 dəfə oxunub\nAzərbaycan Premyer Liqasının 13-cü turu çərçivəsində "Qarabağ" - "Keşlə"ni qəbul edib.\nStadium.az xəbər verir ki, oyundan sonra təşkil olunan mətbuat konfransında "Qarabağ"ın baş məşqçisi Qurban Qurbanov jurnalistlərin suallarına cavab verib\n- “Bəzən elə oyun olur ki, sadə qol buraxırsan. Bu gün 5 qol vurmaq hər bir komandaya, futbolçuya vacib olur. Bizim üçün önəmli olan 3 xal idi. İlk dəqiqələrdən gördük ki, asan rəqib deyil. Tərlan Əhmədovun gəlişindən sonra yaxşılığa doğru çox dəyişiklik olub”.


Çoxlarına məlum olmayan HİV infeksiyası - AdSense gizlət\nAlmaniyada HİV infeksiyası: getdikcə daha çox yoluxur\n1980-ci illərin əvvəllərində Almaniyada əsl QİÇS epidemiyası başlandı. Təxminən 94 min insan bu vaxtdan bəri virusa yoluxmuşdur. 27.000-ə yaxın insan öldü. O dövrdə HİV infeksiyası təhlükəsiz bir ölüm hökmü sayılırdı, nəticədə təsirlənənlər həyat üçün təhlükəli infeksiyalardan və şişlərdən öldülər.\nAntiretrovirus dərmanlar sayəsində və HİV olan insanların sağ qalma ehtimalı əhəmiyyətli dərəcədə artdı və hazırda virusla demək olar ki, "normal" bir həyat mümkündür. Berlindəki Robert Koch İnstitutunun (RKI) hazırkı hesablamalarına görə, 2012-ci ildə təqribən HİV virusu olan 78 min insan yaşayırdı. 40 yaşdan yuxarı yaş qruplarında HI virusu ilə yaşayan insanların sayı 1990-cı illərin əvvəllərindən bəri dörd dəfə artmışdır. Tədqiqatçılar yeni infeksiyaların dəyişməmiş yüksək səviyyəsini müşahidə etdilər. Xəstələrin təxminən yarısı (45 faiz) xaricə yoluxmuşdur.\nRKI hələ də HİV infeksiyası barədə məlumatı olmayan insanların qruplarından narahatdır. RKI hesabatına görə, təxminən 14000 insan "HİV pozitivdir və HİV testi hələ aparılmadığı üçün bu barədə heç bir şey bilmir". Təsirə məruz qalanların 30 faizi 25 ilə 34 yaş arasındadır. 2012-ci ildə 3400-ə yaxın alman (cəmi 25 faizdən aşağı) yoluxmuşdur. Əksəriyyəti, 74 faizi digər kişilərlə cinsi əlaqədə olan kişilərdir. Heteroseksual qadınlar arasında 11 faiz, səkkiz faizi isə heteroseksual kişilər idi. Yoluxmuş şprislər nəticəsində yoluxmuş narkomanların nisbəti altı faiz təşkil etmişdir. İşlərin demək olar ki, üçdə biri birinci ildə diaqnoz qoyuldu.\n75 faiz əksəriyyətində bir infeksiya yalnız klinik simptomlar ortaya çıxdıqdan sonra diaqnoz qoyuldu. Yeni infeksiyaların çoxluğunu qarşısını almaq üçün RKI, prezervativ istifadəsi üçün risk qruplarını həssaslaşdırmağı və daha aşağı həddli kömək təkliflərini təklif edir. HİV testinə girmək asanlaşdırılmalıdır. Mütəxəssislərin fikrincə, sifilis hadisələrinin kəskin artmasını dayandırmaq da vacibdir. Zöhrəvi xəstəlik virusun HİV-ə həssas olmasını, həmçinin virusun ötürülməsini təşviq edir. (fr)\nVideo: Chicago Woman Shares Her Story on How She Contracted HIV in ATL\nSizin üçün səhv məlumatlar\nƏla, parlaq fikir\nBir çoxunda HİV infeksiyası aşkar edilməmişdir...


Operativ Qərargah saxta sənəd verən qurumlara - Xəbərdarlıq\nTanınmış aktrisa və model Olqa Kurilenko koronavirusa infeksiyasına yoluxub.\nBunu aktrisa “Instagram” səhifəsində açıqlayıb.\n“Evdə koronavirus diaqnozu ilə təcrid edilmiş vəziyyətdə oturmuşam. Artıq, demək olar ki, bir həftədir xəstəyəm. Mənim başlıca simptomlarım istilik və halsızlıqdır. Diqqətli olun və bunu ciddiyə alın!”, - O.Kurilenko yazıb.\nQeyd edək ki, O.Kurilenko 1979-cu ildə Ukraynanın Berdyansk şəhərində doğulub. O, sonradan Parisə köçərək model karyerasına başlayıb. O.Kurilenko 2005-ci ildən kinoya çəkilməyə başlayıb. Aktrisa bondiananın “Mərhəmət kvantı” (2008) filmindən sonra məşhurlaşıb. O, həmçinin Tom Kruzla birgə fantastik döyüş janrında olan “Oblivion” filmində də baş rolda oynayıb. O.Kurilenko Milla Yovoviç və Mila Kunisdən sonra postsovet məkanında doğulmuş ən uğurlu qərb kinoaktrisası sayılır/Report.\nMəşhur sənətçi koronavirusa yoluxdu: “Buna qalib gələ bilərik..."\nPalata Mədəniyyət İdarəsini yoxladı: paltar saxlayana nə qədər maaş yazılıb? - Qanunsuz hallar üzə çıxdı\n“Erkənçi quş” serialın sevilən aktrisasında koronavirus aşkarlanıb\n“Qurdlar vadisi”nin aktyoru koronavirusdan öldü\nEvlərdə ad günləri, nişanlar, repetitor xidmətləri də dayandırıldı\nRövnəq Abdullayev: "Biz onlara yardım əli uzatmalıyıq..."\nİranda bir gündə daha 136 nəfər koronavirusdan öldü, daha 2274 nəfər yoluxdu\nTaksilərə "Fərqlənmə Nişanı" “Azərpoçt” MMC vasitəsilə veriləcək - Xidmətdən açıqlama\nAlmaniyada qaçqın düşərgəsində ciddi qarşıdurma: sığınacaqda olan azərbaycanlılar da qaçdı + VİDEO\nKoronavirusu 48 saata məhv edən preparat parazit əleyhinə imiş... - AMEA açıqlama yaydı\nMarneuli rayonunda daha bir nəfərə koronavirus diaqnozu qoyulub\nAzərbaycanlıların yığcam yaşadığı Bolnisidə 8 nəfərdə ölümcül vurus çıxdı\nHansı tələbələrin təhsil haqqını dövlət ödəyəcək? - Ekspertdən şərh


Sumqayıt gəncləri kompüter oyunları üzrə çempionatın finalında - FOTOLAR\nTarix: 2-07-2014, 12:40 Oxunma sayı: 649 Bölmə: İdman\nSumqayıt şəhər Gənclər və İdman Baş İdarəsinin təşkilatçılığı ilə 2 iyul 2014-cü il tarixində “VİP İnternet Kafe” internet klubunda Kompüter Oyunları üzrə IX Azərbaycan Milli Çempionatının zona (Abşeron zonası üzrə) seçim turu keçirilib.\nYarışın Əsasnaməsinə uyğun olaraq keçirilən zona mərhələsində Sumqayıt şəhərini, Abşeron və Xızı rayonunu təmsil edən komandalar və fərdi oyunçular iştirak ediblər.\nYarışmada Azərbaycan Respublikası Gənclər və İdman Nazirliyinin məsul işçisi Böyükağa Abdullayev, Azərbaycan Kiber İdman Federasiyasının prezidenti Ramil Əliyev, şəhər Gənclər və İdman Baş İdarəsinin Gənclərlə iş sektorunun müdiri Rüstəm Sadıqzadə Çempionatın məqsəd və vəzifələrindən, keçirilmə qaydalarından danışmış, iştirakçılara uğurlar arzu ediblər.\nGərgin keçən mübarizədən sonra “DOTA 2” oyunu üzrə Sumqayıt şəhərindən “Sumgait Gaming” komandası, Xızı rayonundan “FİFA 2014” oyunu\nüzrə Sənan Əliyev, “Super Street Fighter IV Arcade Edition 2012” oyunu üzrə isə Eyvaz Nəcəfov və Ənvər Mustafayev Çempionatın Bakı şəhərində keçiriləcək final mərhələsinə vəsiqə qazanmışlar. Qaliblərə Azərbaycan Kiber İdman Federasiyasının Diplomları təqdim edilib.\nSumqayıt şəhər Gənclər və İdman Baş İdarəsinin\nGənclərlə iş sektorunun baş məsləhətçisi Ceyhun Hüseynov\nQafqazda erməni dövlətinin yaradılması belə oldu - QISA ARAYIŞ\nTarix: 12-04-2014, 22:31 Oxunma sayı: 734 Bölmə: Cəmiyyət\nTarix: 23-04-2018, 22:34 Oxunma sayı: 835 Bölmə: İqtisadiyyat\n2006-cı ilin fevral ayından Azərbaycan Respublikası Dövlət Gömrük Komitəsi sədrinin birinci müavini\nMadonna Azərbaycandadır? – İDDİA\nTarix: 12-06-2015, 14:49 Oxunma sayı: 691 Bölmə: Cəmiyyət\nFədayə Laçının həbsdən qaçan sevgilisi ilə VİDEOSU yayıldı\nTarix: 1-11-2017, 10:30 Oxunma sayı: 1 381 Bölmə: Hadisə\nHəbs edilən müğənni Fədayə Laçınla sevgilisi "Qoca" ləqəbli məhbus Etibar Məmmədovun görüntüləri\nHeydər Əliyevin anası haqda maraqlı XATİRƏLƏR\nTarix: 10-05-2016, 17:11 Oxunma sayı: 9 821 Bölmə: Cəmiyyət\nBorca görə xaricə çıxışınıza “STOP” qoyulubmu? - BURADAN ÖYRƏNİN\nTarix: 5-06-2017, 15:59 Oxunma sayı: 365 Bölmə: Cəmiyyət\nBunun üçün xüsusi sayt yaradılıb.


Səudiyyə Ərəbistanı Krallığının Ədliyyə naziri “ASAN xidmət”lə tanış olub - AZƏRTAC - Zəif görənlər üçün\nİyulun 19-da Azərbaycan Respublikasının Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyinin sədri Ülvi Mehdiyev Səudiyyə Ərəbistanı Krallığının Ədliyyə naziri Vəlid bin Məhəmməd Əl-Səmaani ilə görüşüb.\nAgentliyin ictimaiyyətlə əlaqələr şöbəsindən AZƏRTAC-a bildiriblər ki, qonağa “ASAN xidmət” mərkəzlərinin yaradılması məqsədi və fəaliyyət istiqamətləri barədə ətraflı məlumat verilib.\nHəmçinin Azərbaycanın dövlət xidmətlərinin göstərilməsi sahəsində qabaqcıl modeli olan “ASAN xidmət”in xarici ölkələrdə tətbiqi perspektivləri üzrə müzakirələr aparılıb və hazırda davam etdirilən əməkdaşlıqdan bəhs olunub.\nDiqqətə çatdırılıb ki, Azərbaycan bu il keçirilmiş BMT-nin Dövlət Xidmətləri Forumunda rəqəmsal idarəetmənin tətbiqi ilə dövlət xidmətlərinin inkişafı sahəsində BMT-nin xüsusi mükafatına, “ASAN xidmət” isə 2015-ci ildə BMT-nin Dövlət Xidmətləri Mükafatına layiq görülüb.\nQonaq, həmçinin “ASAN xidmət” mərkəzi, “ASAN Radio”, “ASAN Təlim-Tədris Mərkəzi”, “ABAD” publik hüquqi şəxsin fəaliyyəti ilə tanış olub.\nSosial 2019-07-19 16:49:00


Heydər Əliyev adına Tbilisi Dövlət Azərbaycan Dram Teatrının bədii rəhbər vəzifəsinə təyinat olub - Xəbərlər | Azərbaycan Respublikası Mədəniyyət Nazirliyi\nHeydər Əliyev adına Tbilisi Dövlət Azərbaycan Dram Teatrının bədii rəhbər vəzifəsinə təyinat olub\nGürcüstanda fəaliyyət göstərən Heydər Əliyev adına Tbilisi Dövlət Azərbaycan Dram Teatrının bədii rəhbər vəzifəsinə təyinat olub. Teatrın tarixində ilk dəfə azərbaycanlı bədii rəhbər təyin olunub.\nGürcüstanın Təhsil, Elm, Mədəniyyət və İdman Nazirinin əmri ilə teatrın bədii rəhbəri vəzifəsinə teatrın gənc aktyor və rejissoru Turqay Vəlizadə təyin edilib.\nMəlumat üçün qeyd edək ki, bu vaxta qədər bu vəzifəni gürcü əsilli incəsənət xadimləri yerinə yetiriblər.\nT.Vəlizadə, eyni zamanda, Şota Rustaveli adına Tbilisi Dövlət Teatr və Kino Universitetinin rejissorluq ixtisası üzrə magistr dərəcəsi alan ilk azərbaycanlıdır.\nXatırladaq ki, teatrın keçmiş bədii rəhbəri Varlam Nikoladze 2018-ci ilin oktyabr ayında səhhəti ilə əlaqədar işdən çıxıb.


Aralıq dənizi Avropa sahillərinə hər il minlərlə miqrantın cəsədini çıxarır\nTarix: 1-08-2018, 12:28 Oxunma sayı: 154 Bölmə: Dünya\nAralıq dənizi vasitəsilə Asiya və Afrika ölkələrindən Avropoya qanunsuz köçənlərin sayı bu ilin ilk yarısında ötən ilin ilk yarısı ilə müqayisədə kəskin azalıb.\nXeberle.com Beynəlxalq Miqrasiya Təşkilatının açıqladığı məlumata istinadən bildirir ki, ötən ilin yanvar ayının 1-dən iyul ayının 25-ə kimi Aralıq dənizi vasitəsilə İtaliya ərazisinə 94 min 488 nəfər miqrant daxil olduğu halda, bu ilin 1 yanvar - 25 iyul tarixləri arasında miqrantların sayı 18 min 130 nəfərə düşüb.\nİspaniya ərazisinə daxil olanların sayında isə artım qeydə alınıb. 1 yanvar - 25 iyul 2017-ci il tarixlərində İspaniya ərazisinə daxil olan miqrantların sayı 6 min 513 nəfər olduğu halda, bu ilin analoji dövründə onların sayı 20 min 992 nəfərə yüksəlib.\nBeynəlxalq Miqrasiya Təşkilatından bildirilir ki, bu il Aralıq dənizi vasitəsilə Yunanıstana daxil olanların sayında da artım qeydə alınıb. Ötən ilin 1 yanvar - 25 iyul tarixlərində Yunanıstana 10 min 519, bu ilin 1 yanvar - 25 iyul tarixlərində isə 15 min 528 miqrant daxil olub.\nÖtən illə müqayisədə bu il Aralıq dənizində bataraq ölən miqrantların sayında da azalma olub. Belə ki, 2017-ci ilin 1 yanvar - 25 iyul tarixlərində İtaliya, İspaniya və Yunanıstan sahillərində ümumilikdə 2 min 401 miqrantın cəsədi aşkarlanıb. Bu ilin eyni dövründə isə cəsədləri sahilə çıxan miqrantların sayı 1 min 504 nəfər olub.\nTarix: 17-08-2017, 10:44 Oxunma sayı: 2 633 Bölmə: Hadisə / Sumqayıt\nTarix: 24-08-2019, 10:00 Oxunma sayı: 86 Bölmə: Hadisə\nTarix: 15-04-2015, 11:54 Oxunma sayı: 766 Bölmə: İqtisadiyyat\nTarix: 20-07-2018, 12:44 Oxunma sayı: 204 Bölmə: Hadisə\nTarix: 5-01-2015, 13:17 Oxunma sayı: 838 Bölmə: Cəmiyyət\nTarix: 30-10-2015, 13:02 Oxunma sayı: 679 Bölmə: Cəmiyyət


Tovuz təxribatından sonra İranın Ermənistana hərtəfəli yardımı davam edir – GADTB\nFəalların etirazından sonra “Durnalar yuvası” stadionunun türkcə lövhəsi qaytarıldı\nAvqust 7, 2020\t589 Baxış\nGADTB-nin Mətbuat Mərkəzinə daxil olan məlumata görə, işğalçı Ermənistanın Azərbaycana Tovuzdan hücumundan, eləcə də Türkiyə ilə Azərbaycanın birgə təlimləri fonunda İran Ermənistanı hərtərəfli himayə etməkdədir.\nİranın Ermənistandakı fövqəladə və səlahiyyətli səfirinin Ermənistanın müdafiə naziri ilə görüşündən sonra, rejimin İrəvandakı səfiri Abbas Bədəxşan Zühuri ölkəsinin Ermənistana hərtərəfli dəstəyini göstərmək üçün bu ölkənin Sənaye və Yüksək Texnologiyalar naziri Hakob Arşakiyan ilə görüşüb.\nİran səfiri bildirib ki, iki ölkə arasında mövcud olan tarixi və mədəni bağlar İranın Ermənistanla əlaqələrini möhkəmləndirməsini zəruri edir.\nTərəflərin iki ölkə arasında hər cür kommunikasiya əlaqələrinin inkişaf etdirilməsi barədə də fikir mübadiləsi apardıqları, eləcə də İranın Ermənistana PUA-lar istehsal etməyə yardım göstərməsi və s. məsələlər müzakirə edilib.\nBir neçə gün əvvəl isə İranın İrəvandakı səfiri Abbas Bədəxşan Zühuri və səfirliyin hərbi atteşesi, polkovnik Mehdi Heyət Vicdani Ermənistanın Müdafiə naziri David Tonoyanla görüşmüşdü. Görüş zamanı hərbi sahədə ikitərəfli münasibətlərin perspektivlərindən əlavə, Azərbaycanın Tovuzda Ermənistanın təxribatının qarşısını alan zaman istifadə etdiyi modern pilotsuz uçan aparatlar da müzakirə edilmişdi.\nÖncəki Avropa Birliyi Türkiyə ilə əlaqələri genişləndirmək istədiyini bildirdi\nSonrakı Azərbaycan şairi Əliağa Vahidin 125 illiyi ilə bağlı marka buraxıldı\nGADTB: XIX əsrdən başlayaraq ermənilər Qafqazda və Türkiyə ərazisində işğalçılıq niyyətlərini həyata keçirmək və tarixi …


Şəki Regional Mədəniyyət İdarəsinin videokonfransında Xocalı sakinlərinin qəhrəmanlığından bəhs olunub - AZƏRTAC – Azərbaycan Dövlət İnformasiya Agentliyi\nŞəki, 26 fevral, Mustafa Dadaşov, AZƏRTAC\nXalqımızın tarixinə qanla yazılan Xocalı faciəsinin iyirmi doqquzuncu ildönümü Şəki Regional Mədəniyyət İdarəsinin tabeliyində olan mədəniyyət müəssisələrində silsilə tədbirlərlə qeyd olunub.\nAZƏRTAC-ın bölgə müxbiri xəbər verir ki, faciənin ildönümü ilə əlaqədar regional idarənin təşkilatçılığı ilə fevralın 26-da onlayn formatda keçirilən videokonfransın əvvəlində soyqırımı qurbanlarının və Azərbaycanın ərazi bütövlüyü uğrunda şəhid olan soydaşlarımızın xatirəsi bir dəqiqəlik sükutla yad edilib.\nTədbiri Regional Mədəniyyət İdarəsinin rəisi Mirvari Zeynalova açaraq, faciənin başvermə səbəbləri, acı nəticələri, ermənilərin dinc əhaliyə qarşı törətdikləri vəhşiliklər, Ermənistanın Azərbaycana qarşı təcavüzkar siyasəti barədə həqiqətlərin dünya birliyinə çatdırılması istiqamətində görülən işlərdən danışıb. Xocalı faciəsinə hüquqi-siyasi qiymət verilməsində ümummilli lider Heydər Əliyevin tarixi xidmətlərini xüsusi vurğulayan qurumun rəsmisi hazırda bu istiqamətdə ölkə rəhbərliyi tərəfindən məqsədyönlü tədbirlərin həyata keçirildiyini bildirib.\nÇıxışlarda 1992-ci il fevralın 25-dən 26-na keçən gecə Xocalıda törədilən kütləvi qırğının Azərbaycanın ərazi bütövlüyünə qarşı yönəldilmiş ənənəvi terror siyasətinin tərkib hissəsi olduğu vurğulanıb. Çıxış edənlər xalqımızın vətənpərvərliyi, döyüşkən ruhu, torpağa məhəbbəti, həmçinin dövlətimizin başçısının uğurlu siyasəti və qətiyyətli mövqeyi nəticəsində işğal altında qalan müqəddəs torpaqlarımızın düşmən tapdağından azad olunduğunu, Xocalı qurbanlarının qisasının alındığını qeyd ediblər.\nAZERTAG.AZ :Şəki Regional Mədəniyyət İdarəsinin videokonfransında Xocalı sakinlərinin qəhrəmanlığından bəhs olunub


ABŞ-ın “Verizon Communications” telekommunikasiya korporasiyasının rəhbərliyi ölkənin 11 şəhərində yüksək sürətli simsiz 5G rabitəsini işə saldığını elan edib. Belə bir internet qoşulmanın yükləmə sürəti saniyədə 10 GB-a çatacaq. Beşinci nəsil mobil rabitə ABŞ-ın Dallas, Atlanta, Denver, Mayami, Vaşinqton, Sietl, Hyuston və digər şəhərlərində işləyəcək. 2016-cı ilin iyul ayında “Verizon Communications” şirkətinin rəhbərliyi 2017-ci ildə 5G sınaqlarının keçirilməsi ilə bağlı bütün detalları təsdiqlədiyini açıqlamışdı. Mütəxəssislər hesab edirlər ki, yeni şəbəkə sürəti indiki 4G şəbəkəsinin sürətindən ən azı on dəfə çox olacaq. 5G texnologiyası ən azı 100 milyard ədəd mobil cihazı birləşdirməyə qadirdir.\n“Google”un daxil olduğu “Alphabet” şirkəti “Uber” taksi xidmətini texnoloji oğurluqda ittiham edib. “Alphabet” “Uber”in pilotsuz avtomobillərdə istifadə olunan lidar (lazer lokatoru) texnologiyasını oğurladığını iddia edərək məhkəməyə üz tutub. “Alphabet” bir müddət əvvəl pilotsuz avtomobillər üçün texnologiya işləyib hazırlayan “Waymo” adlı şirkət yaradıb. “Waymo” bildirib ki, “Uber” və “Google”un keçmiş mühəndisləri onun lidar texnologiyasını oğurlayıblar. “Hesab edirik ki, onların “Waymo”nun intellektual mülkiyyətini və kommersiya sirlərini əldə etmək məqsədilə konkret planları olub”, – deyə “Google”dan bildirilib. Qeyd edək ki, “Google”un sabiq əməkdaşı Entoni Levandovski şirkəti tərk etməzdən əvvəl 14 mindən çox məxfi faylı götürüb. O, bir qədər sonra bu fayllardan özünün “Uber” nəzdindəki startapında istifadə etməyə başlayıb.\nDünyaca populyar “Microsoft” şirkətinin nümayəndələri yeni messencer istehsal etdiklərini elan ediblər. Yeni “Kaizala” əlavəsi telefon nömrəsi vasitəsilə fəaliyyət göstərir və “WhatsApp”la “Telegram”a rəqib olub. “Kaizala”nın çatlarında istifadəçilər üçün açıq olan bir çox müxtəlif funksiyalar mövcuddur. Belə ki, yeni əlavədə məlumatlar göndərmək, öz xəbərləri ilə bölüşmək, digər istifadəçilərə iş vakansiyaları təklif etmək, həmçinin işədüzəlmə proseslərini izləmək mümkündür. Bundan başqa, istifadəçilər yerləşdikləri yeri göstərməklə öz şəkillərini dərc edə, şəkildəki dostları və həmkarlarının yerləşdiyi yerləri də soruşa bilərlər. Həmçinin müxtəlif mövzularla bağlı sorğular yaratmaq mümkündür. “Kaizala” əlavəsini artıq indidən iOS, “Windows 10” və “Android” kimi daha çox populyar platformalarda istifadə etmək mümkündür. Qeyd edilir ki, artıq “Kaizala” “Microsoft” şirkəti tərəfindən təqdim edilən dördüncü messencerdir.\nBöyük Britaniyanın “TransferWise” şirkəti “Facebook” sosial şəbəkəsində pul köçürmələrini işə salıb. Adıçəkilən funksiya beynəlxalq miqyasda işləyir. “Facebook”dakı çat-bot sosial şəbəkədə qeydiyyatdan keçmiş bütün istifadəçilər üçün əlçatan olacaq. Artıq bu funksiyadan Kanada, ABŞ, Avropa, Avstraliya və Böyük Britaniya sakinləri istifadə edə bilərlər. Tərtibat nəinki pul köçürmələrində faydalıdır, həmçinin məlumatlandırıcıdır. Xidmətdə birja bazarlarındakı vəziyyətlə bağlı məlumatları da almaq imkanları təqdim edilib. Xatırladaq ki, bu yenilənmə hələ ötən il ABŞ-da daxili istifadəçilərin istifadəsi üçün mümkün idi, ancaq indi bütün dünya üzrə genişlənib.\nNəhayət ki, “Nokia 3310” əfsanəvi mobil telefonu yenilənəcək. Əfsanəvi “Nokia 3310” telefonu restaylinqdən sonra bir sıra dəyişiklər əldə edəcək. Onun dizaynı olduğu kimi qalsa da, telefon daha nazik olacaq və rəngli displeyə malik olacaq. Dəyişikliklər əsasən displeyə və telefonun həcminə aid olacaq. Məlumdur ki, istifadəçilər sevilən cihazın yenidən geri qayıdacağını çox gözləyirdilər. Ancaq bu telefonu rəngli displeylə təchiz etməyəcəklər, həmçinin onu indikindən daha nazik edəcəklər. İstifadəçilər telefon rənginin seçimi qarşısında da qalacaqlar. Bununla belə, “Nokia 3310”un dizaynı dəyişməyəcək, yenə də düyməli olaraq qalacaq. Çünki yeni xüsusiyyətləri və eyni zamanda qalan funksiyaları bu telefonu digər populyar cihazlardan fərqləndirir. “Nokia” şirkəti bildirib ki, telefon əvvəl olduğu kimi, ən azı bir həftə enerji saxlaya biləcək.\nİsrailin Ben-Qurion Universiteti mühüm texnoloji yeniliyə imza atıb. Universitet internetə bağlı olmayan kompüterdən məlumatları götürməyə imkan verən texnologiya işləyib hazırlayıb. Belə ki, xüsusi proqram təminatı və pilotsuz uçuş aparatına quraşdırılan xüsusi kamera vasitəsilə internet bağlantısı olmayan kompüterdən məlumatları götürmək mümkün olub. Mütəxəssislər bildirir ki, bu üsulla kompüterlərin sabit disklərinin indikatorları vasitəsilə informasiyalar ələ keçirilir. Bu üsulla həyata keçirilən informasiya oğurluğundan xəbər tutmaq qeyri-mümkündür.\nÜç fərqli rəng seçimi ilə LG G6. Bu günə qədər fərqli ağıllı telefon sızıntılarını məşhur etmiş Evans Blass və ya digər adıyla @Evleaks, LG G6 üçün yeni bir görüntü yayınladı . Vizual telefonun mistik ağ, astro qara və buz platinum rəng variantlarını görürük. Bundan başqa arxa tərəfdə iki kamera ilə birlikdə barmaq izi sensoru və əvvəlki modelə nisbətən dəyişən dizayn da dəqiq bir şəkildə görünür. Bu il nəhayət, su və toza davamlı bir quruluşda qarşımıza çıxmasına qəti gözüylə baxılan LG G6, səs çıxışı barədə də iddialı olacaq. Hələ texniki xüsusiyyətlər qəti olmasa da, şirkətin 5.7 düyüm ölçülü yeni IPS ekranını modeldə görməyimiz mümkündür. İki kameranın da bu dəfə 125 çəkiliş aparması gözlənilir.\nGalaxy Note 7 modelində baş verən üzücü hadisələr sonrasında Samsungun səhvini kompensasiya etmək üçün atdığı addımlardan biri də, Note 7-də yer alan xüsusiyyətləri yenidən ən güclü model halına gələn Galaxy S7 ilə istifadəçilərə təqdim etmək olub.Android 7.0 Nougat təzələməsi ilə birlikdə Note 7-də istifadə olunan interfeysə qovuşmuş Galaxy S7 üçün, istifadəçilərin uzun müddətdir gözləməkdə olduğu Secure Folder yəni Etibarlı Qovluq xüsusiyyəti nəhayət istifadəyə verilib. Galaxy S7 üçün Etibarlı Qovluq xüsusiyyəti yayınlanıb! Etibarlı Qovluq, fotolarınızdan adam siyahınıza qədər başqalarının görməsini istəmədiyiniz məlumatlarınızı, şifrələmək və bu sayədə telefonunuzu ələ keçirən və ya istifadə edən şəxslərin bu məlumatları görməməsini təmin edir. Keçdiyimiz günlərdə Etibarlı Qovluğa aid olan APK faylının yayılması ilə yanaşı, Galaxy S7 istifadəçiləri bu xüsusiyyəti telefonlarına qoymağa başladılar. Ancaq Samsung, aradan keçən olduqca qısa bir müddət sonra, Galaxy S7 və S7 Edge üçün Etibarlı Qovluq xüsusiyyətini rəsmi olaraq istifadəyə verdi.\nMobil cihaz sektorunda süni zəkalı assistent sektoru yaxşıca qızışır. Google Assistent, bütün Android 6.0 və 7.0 yüklü cihazlara təqdim olunacaq.Bu ana qədər yalnız Pixel cihazlarında istifadəyə təqdim olunan Google-ın süni zəkalı virtual assistenti, bu gün təqdimatı keçirilən LG G6 ilə birlikdə ortaya çıxmışdı. Məhz bu əhəmiyyətli inkişafın ardından Google, ağıllı assistentin daha çox cihazda istifadəyə təqdim olunacağı müjdəsini verdi. LG, G6-nı tanıdanda Googla Assistent anonsunu laynsman sonuna saxlamışdı. LG cəbhəsindən gələn rəsmi açıqlamadan sonra, bir anons da Google cəbhəsindən gəldi və Assistentin Marshmallow (Android 6.0) ilə Nougat (Android 7.0) yüklü cihazlara yavaş-yavaş təqdim olunacağı açıqlanıb. Aparılan rəsmi açıqlama ilə birgə təqdim olunan vizualda Galaxy S7 Edge, LG V20 və HTC 10 istifadə edilmişdir. Samsung, S8 ilə birlikdə öz süni zəkalı assistenti Bixbyı tanıtmağa hazırlanarkən Google cəbhəsindən belə bir hücumunun gəlməsi, əslində bir növ strateji bir həmlə olaraq da müzakirə oluna bilər. MWC 2017 tədbirində Samsung, Sony, Huawei və HTC cihazlarını istifadə edərək Assistentə yönəlik bir təqdimat həyata keçirəcək olan Google, daha sonra isə Google Play xidməti üzərindən Google Assistenti Android 6.0 və 7.0 yüklü cihazlara təqdim etməyə başlayacaq. Bu barədə hələ bir tarix açıqlanmış deyil, amma S8-in ay sonunda göstəriləcəyini düşünsək Google-ın çox gözləyəcəyini güman etmirik.\nGoogle Allo messencerinin PC versiyası haqqında məlumatlar ortaya çıxdı. 2016-cı ilin May ayında keçirilmiş Google I/O 2016 tədbiri çərçivəsində şirkət, Allo adlı yeni messencerini təqdim etmişdi. Keçən ilin Sentyabr ayında messencer, bütün Android istifadəçiləri üçün aktiv idi. Daha sonra isə sözügedən messencerdən iOS istifadəçiləri də yararlana bildilər. İndi isə bu messencerin PC üçün hazırlandığı məlumatı verilib. Bu məlumatı “Google” şirkətinin vitse-prezidenti Nick Fox öz Twitter hesabında verib. Məlumata əsasən Google Allo-nun PC versiyası hələ ilkin hazırlanma mərhələsindədir. Beləliklə onun yaxın bir neçə ay ərzində təqdim olunacağını gözləmək lazım deyil. Bundan əlavə olaraq Nick Fox, PC versiyasının çalışan versiyasının fotosunu da paylaşıb. Fotodan da göründüyü kimi messencerin PC versiyası digər messencerlərin PC versiyasına bənzəyir və onda nəsə maraqlı bir özəlliyə rast gəlmək hələki mümkün deyil.\nSony Xperia XZs və XZ Premium gəlir. “Sony”. yeni ağıllı telefonlarında “Motion Eye” kamera xüsusiyyətindən istifadə edəcək. Bu xüsusiyyət Xperia XZs və XZ Premium modellərində görmək mümkün olacaq. İndilərdə yoluna Xperia XZ admiral gəmisi ilə davam edən “Sony”, gələn məlumatlara görə yeni bir kamera xüsusiyyəti üzərində işləyir. Aşağıda gördüyünüz şəkillərə görə ” Motion Eye” xüsusiyyəti, “Sony”nin yeni kamera sensorundan ən mükəmməl şəkildə istifadə edilməsini təmin edəcək. Motion Eye nədir? Motion Eye xüsusiyyəti, kamera tətbiqi açıqkən hərəkət olduqda çəkim düyməsinə basmadan bir saniyədə 4 şəkil çəkilə bilməsini təmin edir. Əslində bu xüsusiyyətin bənzərini “Apple”, “canlı şəkillər” ilə edir. Çünki bildiyiniz kimi canlı şəkillər xüsusiyyətində həm çəkim əvvəli, həm də çəkim sonrasında bəzi kadrlar yazılır. “Samsung” cəbhəsində isə Motion Photo yenə buna bənzər bir xüsusiyyət olaraq qarşımıza çıxır. “Motion Eye” xüsusiyyəti yaxın gələcəkdə təqdim olunması gözlənilən Xperia XZs və XZ Premium modellərində yer alacağı təxmin edilir. XZ Premium modelində 4K ekran ilə birlikdə Snapdragon 835 prosessorun yer alması gözlənilir. Ancaq cihazlar qarşıdakı MWC 2017 mərasimində yoxsa daha sonramı təqdim olunacağı hələ bilinmir.\n“LG” şirkəti, MWC 2017 sərgisindən öncə yeni smartfonu LG X Power 2-ni təqdim edib. Yeni model, keçən il satışa çıxmış LG X Power-in davamçısıdır. LG X Power 2, 4500 mAh enerji tutumlu batareyaya sahibdir. Şirkətin məlumatına əsasən tam şarj olunmuş halda smartfon vasitəsilə 15 saat video izləmək, 14 saat GPS-dən istifadə etmək və 18 saat internetdə lazımi işləri görmək olar. Sürətli enerji yığma texnologiyası sayəsində LG X Power 2, 1 saat ərzində 50% şarj olunma xüsusiyyətinə sahibdir. Tam enerji yığma müddəti isə 2 saatdır. Smartfonun texniki göstəricilərinə gəldikdə isə o, 5.5 inç HD ekran, 8 nüvəli prosessor, 1.5/2 GB RAM, 16 GB daxili yaddaş (microSD özəllikli), 13 MP-lik arxa və 5 MP-lik ön kamera ilə təchiz olunub. Qeyd etmək lazımdır ki, ön kamera da işıqlandırma sisteminə sahibdir. Smartfon, Android 7.0 Nougat əməliyyat sistemi üzərində çalışır. Onun qiyməti isə hələki məlum deyil.\n“BlackBerry şirkəti rəsmi olaraq BlackBerry KEYone adlı yeni smartfonunu təqdim etdi. Yeni model artıq hamıya tanış olan ənənəvi fiziki QWERTY klaviatura özəlliyi ilə tendensiyanı davam etdirir. BlackBerry KEYone-nun korpusu, metal çərçivənin üzərində plastik materialdan ibarətdir. Onun ekranını isə bilinməyən materialdan hazırlanmış şüşə örtük qoruyur. Smartfon özündə həm USB Type-C, həmdə 3.5 mm-lik audiogirişi birləşdirir. BlackBerry KEYone-nın QWERTY klaviaturası çox maraqlıdır. Belə ki, o fiziki klaviatura olmaqla yanaşı, həmdə sensorludur. Barmağı klavituraya toxunduranda, ekrandakı səhifələri çevirmək, mətn yazarkən sözləri seçmək və jestlərdən istifadə etmək olar. Texniki göstəricilərə gəldikdə isə smartfon, 4.5 inç IPS ekran, Snapdragon 625 prosessoru, 3 GB RAM, 32 GB daxili yaddaş (microSD özəllikli), 3505 mAh enerji tutumlu batareya (Quick Charge 3.0 sürətli enerji yığma texnologiyası ilə birlikdə), 12 MP-lik arxa və 8 MP-lik ön kamera ilə təchiz olunub. Smartfon, Android 7.0 Nougat əməliyyat sistemi vasitəsilə çalışır. BlackBerry KEYone-nı artıq 549$ qiymətinə ön sifariş etmək olar. Onun satışları isə Aprel ayının əvvəlində start götürəcək.\nMəşhur insayder Evan Blass, təqdimata hazırlaşan yeni Nokia 3310 haqqında məlumatları təqdim edib. Onun verdiyi məlumatlara əsasən yeni Nokia 3310, Series 30+ sistem əməliyyatı üzərində çalışacaq. Bu isə o deməkdir ki, yeni model, standart mobil telefondan smartfona keçid etməyəcək. Bundan əlavə olaraq mobil telefon, rəngli ekrana sahib olacaq. Onun dizaynı Nokia 3310 ilə Nokia 150 modellərinin sizntezinə bənzəyəcək. Yeni model bir çox rənglərlə təqdim olunacaq. Daha əvvəlki şaiyələrə əsasən isə yeni Nokia 3310-nun dizaynı 2000-ci ildə satışa çıxmış modelin dizaynını özündə saxlayacaqdı. Onun əsa özəliklərindən biri isə qalınlığı və çəkisi olacaq. Belə ki, yeni model bir qədər qalın olacağına baxmayaraq həmçinin yüngül olacaq. Gözlənildiyi kimi yeni Nokia 3310, Nokia 3 və Nokia 5 ilə birlikdə MWC 2017 sərgisində təqdim olunacaq. Onun güman olunan qiyməti isə 59 avro təşkil edəcək.\nBarcelonada keçirilən Mobil Dünya Konqresi tam sürətlə davam edir. “LG” və “Huawei”dən sonra bu dəfə səhnədə illərin əfsanəsi “Nokia” öz yerini aldı. Yeni modelinin təqdimatını həyata keçirən şirkət izləyənləri şoka salacaq bir telefon təqdim etdi. Söhbət bütün zamanların ən məşhur telefonlarından biri olan “Nokia 3310″nun yenilənmiş versiyasından gedir. Bugünə qədər 126 milyon ədəd satılmış telefon, yenə bir batareya canavarı olaraq geri döndü. Sarı, yaşıl və mavi rəngləri ilə çox mükəmməl dizayna malik olan 3310-da əfsanə sayılan “Snake” oyunu da var. “Nokia 3310″un göstəriciləri aşağıdakı kimidir: Sistem: “Dual band 900/1800 MHz”, Platforma: Nokia Series 30+, Ölçülər: 115.6*51.0*12.8mm, Çəki: 79.6 qram (batareya ilə), Ekran: 2.4’’ QVGA (240*320), İki mikro sim dəstəyi, Bluetooth 3.0, Kamera: 2Mpxl + LED flash, MicroSD dəstəyi ilə 32 GB. İlin ikinci yarısında satışa çıxacaq telefonun qiyməti sadəcə 52 dollar olacaq.\nWhatsapp-ın son yenilənməsi bütün istifadəçilərə təqdim ediləndən sonra böyük reaksiyaya səbəb olub. Mesajlaşma proqramının bu yenilənməsindən sonra bir çox istifadəçi Whatsapp-ı sərt tənqid edib. Proqramda olan əlaqələr bölməsinin yoxa çıxması istifadəçiləri çaş-baş salıb. Yeniləmədən sonra İnstaqram-da olduğu kimi hər bir istifadəçi özünə hekayə hazırlaya bilir. Ancaq proqrama əlavə olunan yeniliklər istifadəçilər tərəfindən bəyənilməyib. Dünyanın ən məşhur mesajlaşma şəbəkəsi “WhatsApp”da statuslar yoxa çıxıb. Bu “WhatsApp”ın yeni “Story” yeniliyi ilə bağlıdır. Belə ki, tezliklə “WhatsApp”da Snapchat və İnstagram-da olduğu kimi “Story” funksiyası aktiv olacaq. İstifadəçilər 24 saat ərzində video, fotolarını status kimi paylaşa biləcəklər. Yenilik artıq Android platformalı telefonlar üçün istifadəyə verilib.\nÇinin “Huawei” şirkəti yüksək dəqiqlikli böyük ekran və nazik korpusla təchiz edilmiş qabaqcıl “Honor V9” smartfonunu təqdim edib. Qurğu 2,4 QHs-dək takt tezlikli 8 nüvəli “Kirin 960” prosessoru ilə təchiz edilib və “EMUI 5.0” interfeysli “Android 7.0 Nougat” mobil əməliyyat sistemi ilə işləyir. Bundan başqa, yeni aparat iki sensorlu (hər biri 12 meqapiksel) əsas kamera və 8 meqapiksellik ön kamera, barmaq izi skaneri, “4G LTE”, “Wi-Fi 802.11 b/g/n”, “Bluetooth 4.1 LE” və “GPS” simsiz kommunikasiya texnologiyaları ilə təchiz edilib. 5,7 düymlük ekranın təsvir ölçüsü 2560×1440 pikseldir. Əməli və daimi yaddaşın maksimal tutumu müvafiq olaraq 6 və 128 QB-dır. Həmçinin çıxarıla bilən “microSD” daşıyıcıları üçün slot var. Qurğunun fiziki ölçüləri 157×77,5×7 mm, çəkisi 184 qr-dır. Akkumulyatorun tutumu 4000 milliamper/saatdır. Telefon göy, qırmızı, qara və qızılı rəngli korpuslarda satışa çıxarılacaq. “Huawei Honor V9” qurğusunun qiyməti hələ ki yalnız Çində məlumdur: 64 QB-lıq fləş daşıyıcı və 4 QB-lıq əməli yaddaş qurğusunun qiyməti 378 dollardır. Maksimum yaddaş tutumu ilə təchiz edilmiş versiyanın qiyməti 510 dollar təşkil edəcək.\nPopulyar “Meitu” proqramının yaradıcıları məxsusi olaraq “selfie” çəkilişi üçün nəzərdə tutulan “Meitu T8” smartfonunu təqdim ediblər. Qurğunun ön kamerasının təsvir ölçüsü 12 meqapiksel, əsas kamerasının 21 meqapiksel təşkil edir. Smartfonda “Xiaomi Redmi Pro 2” modelində quraşdırılan eyni sensordan (Sony IMX362) istifadə olunub. O, avtomatik fokuslamanı iki dəfə tez quraşdırmağa imkan verir. Fotoşəkillərin redaktəsi funksiyası şəkillərin yaxşılaşdırılması üçün süni intellekt texnologiyalarından istifadə edir. Sifətin tanınması sistemi fotoşəkildəki insanın yaşını, cinsini və dəri rəngini müəyyənləşdirir. Bu məlumatlar əsasında proqram müstəqil şəkildə daha əlverişli filtrləri seçir. Ekran ölçüsü 5,2 düym, qiyməti 479 dollar təşkil edən smartfon 4 giqabayt operativ və 128 giqabayt quraşdırılmış yaddaşla təchiz edilib.\n1000 Mbit/s yükləmə sürəti mobil şəbəkələrin inkişafında yeni mərhələdir. Avstraliyada yerli “Telstra” operatoru artıq dünyada ilk qiqabitlik “LTE” şəbəkəsini istifadəyə verib, “MWC 2017” sərgisində isə 1 qiqabitlik internet sürətini dəstəkləyən “ZTE Gigabit Phone” smartfonu təqdim olunacaq. “XMM 7560” adlı yeni “LTE” modemini təqdim etmiş “Intel” korporasiyası, həmçinin bu bazar uğrunda mübarizə aparacaq. Bu “LTE” modem məlumatları 1 Qbit/s sürətlə yükləyir və 225 MB/s sürətlə ötürür. Modem smartfon, planşet, noutbuk və başqa mobil qurğularda istifadə edilə bilər. “Intel” şirkətinin yeni modemi ənənəvi “LTE” şəbəkələrlə müqayisədə daha yüksək sürət təmin etməlidir. “Intel” korporasiyasının mobil və kommunikasiya qrupunun vitse-prezidenti Aşa Keddi əmin edir ki, “XMM 7560” modeminin köməyi ilə real dünyada 1 qiqabitlik internet sürəti əldə etmək mümkündür. Qeyd etmək lazımdır ki, belə nəticələr yalnız laboratoriya şəraitində mümkündür, halbuki real dünyada göstəricilər aşağı olacaq. 1 qiqabitlik internet sürətini dəstəkləyən “Intel XMM 7560 LTE” modeminin kommersiya qurğularında tətbiqi müddəti haqda hələ ki məlumat yoxdur.\n“Instagram” istifadəçiləri tezliklə çoxdan gözlənilən funksiyasını əldə edəcəklər. Bundan sonra onlar bir postda ona qədər şəkil və video yükləyə biləcəklər. Bu barədə xidmətin rəsmi bloqunda bildirilir. Funksiya özünün sadəliyi ilə öyünə bilər. Onlarla şəkil və video çarx yükləmək üçün, sadəcə, dərclər bölməsinə daxil olmaq və xüsusi düyməyə sıxmaq lazımdır. Bundan sonra materialların hər birini ayrı-ayrılıqda redaktə etmək və ya bütün şəkil və videolar üçün yeganə filtr yükləmək mümkündür. Şəkillərin sıralanması onların üzərinə sıxılma sırası ilə davam edir. Modernləşdirilmiş postlar lentdə aşağısında mavi nöqtə ilə işarələnəcək. Dərclərə baxmaq üçün onların üzərində barmaqla hərəkət etmək lazımdır. Şirkət bildirir ki, yeni funksiya martın əvvəlindən bütün istifadəçilərin istifadəsinə veriləcək.\n“Microsoft” şirkəti “Skype VoIP” xidmətinin aşağı güclü smartfonlar və zəif mobil şəbəkələr üçün nəzərdə tutulmuş yeni versiyasını təqdim edib. “Skype Lite” adlı yeni məhsul inkişaf etməkdə olan bazarlara (məsələn, Hindistan) hədəflənib. “Skype Lite” xidmətinin işləməsi üçün mobil qurğuda 13 meqabayt boş yaddaş lazımdır. Yeni proqram qeyri-stabil və ya zəif internet qoşulma zamanı veb-trafiki optimallaşdırır, buna görə də istifadəçilər rahat yazışa, zəng edə və hətta videozəng funksiyasından istifadə edə bilərlər. Proqram nəhəngi 2017-ci ilin iyununadək “Skype Lite” proqramını “Aadhaar” (Hindistan sakinlərinin məlumat bazası) ilə inteqrasiya etməyi planlaşdırır. Bu bazada bütün sakinlərin barmaq izləri və gözlərinin qüzehi qişalarının skan edilmiş təsvirləri saxlanılır. “Aadhaar”a qoşulma nəticəsində “Skype Lite” xidməti daha funksional olacaq – məsələn, videoəlaqə vasitəsilə işə qəbul edərkən müsahibə zamanı, mülk və ya müxtəlif məhsulların satışı zamanı istifadəçiləri sürətli identifikasiya etmək imkanına malik olacaq. “Microsoft” korporasiyasının nümayəndəsi bildirib ki, “Skype Lite” proqramı hindistanlı istifadəçilər üçün yaradılıb. Hindistanın əhalisi 1,25 milyard təşkil edir və 300 milyon nəfər smartfondan istifadə edir.\nÇinin “Lenovo” şirkəti “Motorola” brendindən imtina edərək istehsal etdiyi qurğuları vahid “Lenovo moto” adı ilə birləşdirəcək. Bu barədə şirkətin Şərqi Avropa regionu üzrə mobil bölməsinin rəhbəri məlumat verərək yeni “Lenovo moto” smartfonlarının fevralın 26-da təqdim olunacağını açıqlayıb. “Lenovo” 2014-cü ildə “Motorola Mobility” şirkətini “Google” korporasiyasından 2,91 milyard dollara satın alıb. Şirkətin məlumatına görə, birləşmiş istehsalçı Çin istisna olmaqla smartfonların dünya bazarına tədarük həcminə görə dördüncü yeri tutub. Analitik Eldar Murtazin qeyd edib ki, hazırda “Lenovo” şirkətinin mobil bölməsi zərərlə işləyir. Bu, əsasən “Motorola” şirkətinin mobil biznesinin “Lenovo”nun öz müəssisəsinə inteqrasiyası üçün göstərilən uğursuz cəhdlərlə əlaqədardır. Bununla belə, “Lenovo” smartfon istehsalı üzrə dünyanın liderlər onluğuna daxil olaraq Çinin “VVK”, “Oppo” və “Huawei” kimi bir sıra şirkətlərindən geri qalır.\n“Microsoft” şirkətinin nümayəndələri Avstraliyada keçirilmiş “Microsoft Ignite” konfransı çərçivəsində 2017-ci ildə “Windows 10” əməliyyat (ƏS) sistemi üçün “Redstone 3” yeniləməsinin çıxarılacağını təsdiqləyiblər. 2017-ci ilin aprelində “Creators Update” yeniləməsi çıxarılacaq və “Microsoft” şirkəti il ərzində öz ƏS-i üçün ən azı iki yeniləmə çıxaracağı ilə bağlı vədinə sadiq qalacaq. “wccftech.com” nəşrinin əməkdaşlarının fikrincə, “Microsoft”un tərtibatçısı Rafael Rivera “Twitter” hesabında paylaşdığı infoqrafika ilə 2017-ci ildə hər iki yeniləmənin çıxarılacağını faktiki olaraq təsdiq edib. “Redstone 3” yeniləməsində əvvəllər “Creators Update”də reallaşdırılmamış funksiyalar öz əksini tapacaq. “Digital Trends” yazır ki, məsələn, vacib kontaktlarla əlaqəni sistemə inteqrasiya edən “My People” paneli və ya “Amazon Alexa” səs köməkçisindən istifadə etmək üçün “Home Hub” üçün proqramlar reallaşdırıla bilər. Qeyd etmək lazımdır ki, “Redstone 3” yeniləməsinin dəqiq çıxarılma tarixi hələ ki rəsmən məlum deyil.\n“Apple” şirkətinin “Mac” fərdi kompüter istifadəçiləri son vaxtlar bu platforma üçün bir neçə əlavənin işində fasilələrin yaranması halları ilə qarşılaşmağa başlayıblar. Qeyri-sabit işin sertifikasiya siyasətinin dəyişməsi nəticəsində baş verməsi ehtimal olunur. “1Password”, “PDFPen” və “Soulver” əlavələrinin istifadəçiləri proqram təminatının stabil işləməməsindən şikayət edərək proqramlar işə salınan zaman tərtibatçıların rəsmi saytlarından yükləmədən sonra əlavələrin yoxa çıxmasını qeyd edirlər. İstifadəçilərin şikayətinə proqram yaradıcıları reaksiya verərək səhvlərə səbəb kimi sertifikatların köhnəlməsini göstəriblər. Məlumata görə, əlavə tərtibatçıları istifadə olunan proqram təminatının təhlükəsizliyini təsdiq edən rəqəmli imzaları vaxtında yeniləməyiblər. Əvvəllər belə səhv məhsulların işinə təsir göstərməsə də, “Apple” şirkətinin sertifikasiyalaşdırma siyasətinin dəyişməsindən sonra köhnə imzalı əlavələri şirkətin qurğularında işə salmaq qeyri-mümkün olub. Problemin həlli üçün istifadəçilərə tərtibatçıların saytında lazımi proqram üçün sonuncu yenilənməni yükləmək tövsiyə olunur.


“Bilir ki, öləndən sonra basdırmağa adam tapılmayacaq“ - Bəhramdan qalmaqallı sözlər\n23 İyun 12:20\nÖlkədə qəribə bir tendensiya "dəb”ə düşüb. Bəlkə də bəzilərinə insanın özünə məzar satın alıb, başdaşı düzəltdirməsi absurd görünə bilər.\nAncaq artıq sağ ikən özünə məzar sifariş verən insanlar kifayət qədərdir.\nQəbiristanlıqlarda elə qəbirlər var ki, onların başdaşı, sahibinin adı, soyadı, doğum tarixi var, amma ölüm tarixi göstərilməyib. Çünki qəbirlərin içi boşdur.\nBu cür qəbirlər ictimaiyyət tərəfindən birmənalı qarşılanmır.\nBəs görəsən, insanlar diri ikən niyə özünə qəbir qazdırır? Bu işin fəlsəfəsi nədir?\nMediainfo.az xəbər verir ki, mövzu ilə bağlı Yenisabah.az-a danışan Əməkdar artist, “Bakılı oğlanlar”, “KVN” teatrının aktyoru Bəhram Bağırzadə qeyd edib ki, bəzən insanlar bunu ölümdən sonra onları dəfn edəcək adam tapılmayacağı üçün indidən edirlər:\n“Bu hər bir insanın şəxsi işidir. Heç kimin özünə qəbir qazdıranların işinə qarışmağa ixtiyarı yoxdur. Əgər bu adam özünü belə görürsə, bunu istəyirsə, niyə də etməsin?! Bəlkə onların ailə problemləri var, bəlkə övladları ilə problemləri var və bilir ki, dünyasını dəyişəndən sonra onu dəfn etməyə adam olmayacaq. Bu, normaldır. Amma elə insan var ki, bunu etmir, bilir ki, namuslu, qeyrətli övladları, ailəsi, xanımı var, hansı ki, onu lazımınca son mənzilə yola salacaqlar”.\nAktyor ölümdən əvvəl özünə qəbir qazdırmaq fikrində olmadığını bildirib:\n“Əgər məndən soruşsanız, xeyr, mən bunu etməzdim. Çünki mən Allaha inanan adamam və Allah nə vaxt lazım bilsə, məni yerbəyer edəcək. Hər müsəlman öz ölümünü düşünməlidir, lakin ona hazırlaşmamalıdır, hər zaman dua etməlidir ki, Allah onun ömrünü artırsın. Əgər mən pis adamamsa, Allah mənə zaman versin ki, mən o səhvlərimi, günahlarımı bu dünyada yuya bilim və axirətə pak çıxım. Əgər yaxşı insanamsa, Allah ömrümü artırsın, müsəlman ümməti üçün daha da yaxşı işlər görüm. İnsan birinci növbədə dua etməlidir ki, Allah ömrünü artırsın. Onlar ölümə hazırlaşmamalıdır və çalışmalıdır ki, bu dünyada səhvləri az olsun”.


İmkansızı bacaranlar... » Azxeber.com Azərbaycanda özəl xəbərlər, araşdırmalar, təhlillər və müsahibələrin tək ünvanı\n22:28 şənbə, 19 Yanvar 2019\nTəxirə salınan dərs günləri üzrə müəllimlərin maaşı ödəniləcək? - AÇIQLAMA\n22:27 - 19 Yanvar\nElçin Mirzəbəyli...İnsan doğmalarının, yaxınlarının, sevdiklərinin, onunla eyni düşüncəni, duyğuları paylaşanların qayğısı, diqqəti, təbəssümü ilə əhatə olunanda xoşbəxt olur. Bəzən sayğı dolu bir təbəssüm bütöv bir ömrün xilaskarına çevrilir, zülmət kecələrin içərisindən süzülüb axan işıq seli kimi arxasınca aparır səni...\n...Hər kəsin təkrar-təkrar getmək istədiyi yerlər var bu dünyada. Bəzən uşaqlıq xatirələrimizin əyri-üyrü, dar dalanlarında ilişib qalan sevgi və mərhəmət qapılarının açar dəliyindən geriyə boylanıb o illərin bir anını belə geriyə qaytarmaq, itidiklərinə sarılmaq, qoxusunu almaq istəyirsən. Amma təəssüf...\nZaman maşını ilə yalnız filmlərdə qarşılaşa bilirik...\n...Xoşbəxtlikdən bu dünyada təkrar-təkrar açmaq istədiyim qapıların sayı az deyil. Çünki mən yalnız kilometlərlə məsafədən arxasındakı sevgi və sayğı çələnginin qoxusunu aldığım qapıları açıram. Digərlərinə... heç yaxın da getmirəm.\nArtıq 10 ildi... hər çağırıldığımda, hətta çağırılmadığımda belə sevə-sevə üz tutduğum bir qapı da var bu dünyada. İlin bütün fəsillərində o qapının kandarında təbəssümlə, sayğı ilə qarşılanacağımı, uğurlanacağımı bilirəm. Ərklə, sevgiylə açıram o qapını... İrəliyə doğru getdikcə, tanışılığımızın müddətindən asılı olmayaraq, hər addımda qarşıma çıxan insanların təbəssümü ilə qarşılaşıram...\n...Bura İctimai Televiziyadır. 10 il ərzində bu ünvan çoxlarının doğma evinə, iş yerinə, xəyallarının gerçəkləşdiyi məkana çevrilib. Mənim üçünsə İctimai Televiziya ilk növbədə dost qapısıdır. Daha doğrusu dostlarımın qapısı...\nTanışlığımızın ilk günlərindən İctimai TV-nin keçdiyi yola nəzər sala bilərdim bu yazıda... Amma bu yol hər kəsin gözünün önündən keçib və keçməkdədir. Fərqli baxışlar, yanaşmalar ola bilər, şübhəsiz. Lakin ortalıqda olan, hər kəsin görə və qiymətləndirə biləcəyi bir reallıq var. İctimai Televiziya 10 il ərzində çox böyük yol keçib. Müasir dövrdə, informasiya məkanında hər saniyənin önəm daşıdığı bir zamanda Azərbaycan Milli Mətbuatının təməl prinsiplərinə, marifçilik ənənələrinə sadiq qalmaqla, milli-mənəvi dəyərlərə, əxlaq kriteriyalarına, ictimai maraqlara üstünlük verməklə hüdud və dəyər tanımayan rəqabət mühitində öz yerini qoruyub saxlamaq olduqca çətindir. Bəlkə də imkansızdı... İctimai TV imkansızı bacarıb. Mübliğəsiz-filansız...\nSərhəd və dəyər tanımadan, mənsub olduğun xalqın gələcəyini düşünmədən əlinə düşən informasiyanın “başını açıb buraxmaqla” uğur qazanmağa nə var ki... Hünərin var çəkini, düzənini qoruyaraq irəli addımla...\n...Hər kəs harada və necə addımlayacağını özü müəyyənləşdirir. Sürətini də... Amma zaman bizim sürətimizdən asılı deyil, arzu və istəklərimizin mənzilini, hədəflərini müəyyənləşdirmir, məsafələri qısaltmır. Məsafə nə qədər olursa olsun, önəmli olan hədəfə doğru necə addımlamağındır! Önəmli olan YOLdu! Çünki bu yolla səndən sonra gələnlər də addımlayacaqlar!\nP.S. 10 yaşın mübarək, İctimai! Uğur səninlə olsun!


Səyyar vergi yoxlamasının keçirilməsi Qaydaları | Muhasibat.Az\nVergilər Nazirliyi “Səyyar vergi yoxlamasının keçirilməsi Qaydaları”nda dəyişiklik edib\nVergilər Nazirliyinin Kollegiyası “Səyyar vergi yoxlamasının keçirilməsi Qaydaları”nda dəyişiklik edib.\n– Vergi Məcəlləsinə 13.2.5.3-cü maddəsinə əsasən isə Azərbaycan Respublikasının qanunvericiliyinə müvafiq olaraq təsis edilən və sahibkarlıq fəaliyyətini həyata keçirən və ya Azərbaycan Respublikasında idarə edilən istənilən hüquqi şəxs.\n– Azərbaycan Respublikasının ərazisində diplomatik və ya konsulluq statusu olan şəxs və onun ailə üzvlər; (sahibkarlıq fəaliyyəti göstərən şəxslər istisna olmaqla)\n– Azərbaycan Respublikasının ərazisində yerləşən diplomatik imtiyazları və immunitetləri olan diplomatik nümayəndəliklər, konsulluq idarələri və xarici ölkələrin digər rəsmi nümayəndəlikləri, beynəlxalq təşkilatlar və onların nümayəndəlikləri, habelə sahibkarlıq fəaliyyəti ilə məşğul olmayan xarici təşkilatların və firmaların nümayəndəlikləri.\nSəyyar vergi,Səyyar vergi


İqtisadiyyat 17 Oktyabr 2018 16:48 (UTC+04:00)\nQaradağ Rayon İcra Hakimiyyətinin 2018-ci ilin 9 ayının sosial-iqtisadi inkişafının yekunlarına və Prezident İlham Əliyevin Nazirlər Kabinetinin 9 oktyabr 2018-ci il tarixli iclasındakı nitqindən irəli gələn vəzifələrə həsr olunan hesabat yığıncağı keçirilib.\nRayon İcra Hakimiyyətindən Trend-ə verilən məlumata görə, yığıncağın işində Qaradağ RİH başçısı Süleyman Mikayılov, Milli Məclisin deputatı, Yap Qaradağ rayon təşkilatının sədri Aydın Hüseynov, Şuranın üzvləri, qəsəbə nümayəndələri, bələdiyyə sədrləri, müəssisə rəhbərləri və rayon ictimaiyyətinin nümayəndələri iştirak ediblər. S.Mikayılov, A.Hüseynov, Şuranın üzvləri Ümummilli Lider Heydər Əliyevin abidəsi önünə gül dəstələri qoyublar.\nHesabat məruzəsi ilə çıxış edən S.Mikayılov bildirib ki, Nazirlər Kabinetinin 2018-ci ilin 9 ayında ölkədə sosial-iqtisadi inkişafın yekunlarına və qarşıda duran vəzifələrə həsr olunmuş iclasında dövlətimizin başçısı geniş nitqində ölkəmizin əldə etdiyi yüksək nailiyyətləri vurğulayıb. Belə ki, 2018-ci ilin doqquz ayında ölkəmizdə makroiqtisadi sabitlik qorunub saxlanılıb, hesabat dövründə iqtisadiyyatın davamlı inkişafı nəticəsində qeyri-neft sektoru 1 faiz, kənd təsərrüfatı isə 4,3 faiz artıb. Doqquz ayın yekunu üzrə ölkənin valyuta ehtiyatları 45 milyard dollar səviyyəsinə çatıb, ticarət dövriyyəsi 37 faiz artıb. 9 ay ərzində 85 min daimi iş yeri yaradııb.\nHesabat nitqində rayon İcra Hakimiyyətinin başçısı S.Mikayılov Qaradağ rayonunun sosial-iqtisadi həyatında da yanvar-sentyabr ayları ərzində görülən işləri vurğulayaraq bildirib ki, sənaye sahəsində 793 mln 430 min manatlıq məhsul istehsal edilib və xidmətlər göstərilib, nəqliyyat sektorunda fəaliyyət göstərən müəssisələr tərəfindən 58 mln 499 min manat həcmində xidmət göstərilib, əvvəlki ilin müvafiq dövrünə nisbətən 3,8 faiz artıb. Bundan əlavə 2018-ci ilin yanvar-sentyabr aylarında rabitə müəssisələri tərəfindən 146 min manat həcmində xidmət göstərilib, əvvəlki ilin müvafiq dövrünə nisbətən 5,2 faiz artıb, istehlak bazarı dinamik inkişaf etməkdə davam edib və pərakəndə ticarət şəbəkəsindən rayon əhalisinə 1 milyard 185 mln 487 min manatlıq istehlak malları satılıb.\n2018-ci ilin yanvar-sentyabr ayları ərzində rayonun sosial, iqtisadi sahələrinin inkişafı üçün bütün maliyyə mənbələrindən əsas kapitala 547 mln 465 min manat məbləğində investisiya yönəldilmişdir ki, bu da əvvəlki ilin müvafiq dövrü ilə müqayisədə müqayisəli qiymətlərlə 2,2 dəfə çox vəsait yönəldilib. Tikinti sektorunda hesabat dövründə bütün maliyyə mənbələri hesabına 157 mln 609 min manat həcmində əsas fondlar istifadəyə verilib. Əhaliyə göstərilən pullu xidmətlərin həcmi 98 mln 340 min manat təşkil edib, əvvəlki ilin müvafiq dövrünə nisbətən 3,0 faiz artıb. Əhalinin sosial təminatının yaxşılaşdırılması məqsədilə, 2018-сi ilin doqquz ayı ərzində 720 ailəyə ünvanlı sosial yardım təyin edilib. 2018-ci ilin doqquz ayında Rayon ərazisində hüquqi və fiziki şəxslər tərəfindən 1708 yeni iş yeri yaradılıb.\nSonra Hesabat məruzəsi ətrafında Milli Məclisin deputatı, Yap Qaradağ rayon təşkilatının sədri A.Hüseynov, Rayon İcra Hakimiyyəti Başçısı aparatının rayon təsərrüfatı şöbəsinin müdiri Oqtay Sadıqov, Qaradağ Rayon Məşğulluq mərkəzinin direktoru Çapay İbrahimov məruzə ətrafında çıxış edib.\nMüzakirələrə Rayon İcra Hakimiyyətinin başçısı S.Mikayılov yekun vurub.


Əvəz, budurmu Selcanın məmləkəti? – Xural qəzeti\nƏvəz Zeynallıya 9 il oxudular, 9 ili elə oxudular ki, sanki 9 sutkanı oxuyurdular. Təbii ki, belə də olmalıydı, kiminsə balasının göz yaşını öz balasına yedizdirənlərdən, kiminsə qanını sovurub, dolananlardan bundan artığını, yəni ədalətə tərəf hökm çıxarılmasını gözləmək sadəlövhlük olardı. Əvəz Zeynallı 9!…..\n….Respublikanın bir-iki müstəqil qəzeti var idi ki, onlardan da biri “Xural” idi. “Xural” Azərbaycan mətbuatının tam satılmadığının bariz nümunəsi idi. “Xural” əsl demokratiya təcəssümü idi, hamı orda sözünü deyə bilirdi. “Xural” həmişə haqlının yanında olmağa çalışdı, “Xural” iribuynuzlulara “bir gün buynuzlarınız sınar” deməyi bacaran qəzet idi və… Və haqqı tanımayanlar, ölkəni rüşvət girdabına sürüyənlər, güzgüdə özlərinə baxıb şəyatin görənlər bunu sinirə bilmədilər, “Xural susmalıdır!” hökmünü verdilər……\n… Əvəz Azərbaycanı necə görmək istəyirdisə, bunu özünün “Selcanın məmləkəti” baş yazısında yazırdı, indi zindanda da bu adda kitab yazır, yazsın, ancaq… Əvəz, budurmu Selcanın məmləkəti? Selcanın məmləkətində də haqsız yerə insanları zindanlara doldurarlar? Selcanın məmləkətində də dostu, həmkəndlini çörəklə sınağa çəkib, dostun, həmkəndlinin üzünə durğuzarlar? Selcanın məmləkətində də utanmadan, qızarmadan, kəkələmədən, “təki qarnım tox olsun, kimə nə desələr oxuyaram” əqidəli hakimlər, saxta ittiham aktlarını oxuyan, onu müdafiə edən prokurorlar olarmı? Əvəz, Selcanlar bu cür məmləkəti istəməzlər, onlar bizim dəyişə bilmədiyimiz, bizim dəyişməyə cürətimiz çatmadığı “ədalətli məhkəməsi” olan “məmləkətdə” yaşamaq istəməzlər! Yaşamaq zorunda qalsalar isə daima bizləri nəhlətlə yad edəcəklər, nəhlətlə yad edəcəklər ki, biz bu məmləkəti dəyişməyə cəhd etmədik, əvəzində özümüz dəyişdik, özümüzü bu cür mühitdə yaşamağa vadar etdik, biqələmun olduq…\n… “Xural”a basqılar artdı, cərimələr cərimə üstə gəldi, toparlaşdıq, hərəmiz bir-iki manat atışıb cərimələri verməyə başladıq, “Xural” haqq yolundan dönməzliyini, heç kəsə əyilməyəcəyini bu cərimələri ödəməyə başlamaqla bəyan etdi, şeytanın ordusu isə bunu həzm edə bilmədi! Kardinallar, hersoqlar, baronlar, nə bilim daha kimlər yığışıb fitva verdilər: “Əvəz yatmalıdır!”….\n… Əvəz, gördünmü bu məmləkət Selcanların məmləkəti ola bilməz? Bu məmləkət bir milyona ayı əti yeyənlərin, məzələnmək üçün dənizdə yaxtalarını batıranların, qul bazarından qul alıb, onu həyətində it zəncirinə bağladıb, axşamacan hürdürənlərin, əsgərini öldürüb, onun daxili orqanlarını satanların, doğum evindən qəbr evinəcən rüşvət verənlərin, rüşvəti Allahın adıyla “HAQQ” çağırıb alanların, Milli Məclisdə “bir milyonluq dəyəri” olan kresloda oturub, bizim adımızla manipulyasiya edib, bizim lehimizə bir qərar vermək iqtidarında ola bilməyənlərin, bizi adam yerinə saymayanların məmləkətidir…..\n… Hörmətsiz kardinallar, baronlar, hersoqlar, daha nə bilim kimlər, rahatlanın, hələlik rahatlanın, sizin qul beçələriniz Əvəzə 9 il oxudular, ancaq bu rahatlığınız çox çəkməz, çünki bu məmləkətdəki bütün ƏVƏZləri zindanlara doldura bilməzsiniz! ƏVƏZin ƏVƏZini isə sizdən soran tapılacaq, və biz həqiqətən də ƏVƏZin görmək istədiyi “Selcanın məmləkətini” quracağıq, qurmalıyıq, qurmasaq gələcək nəsillər bizi də “ərzubillahu minə şeytanul rəcim” deyərək bu günkü kardinallara, hersoqlara, baronlara qataraq yad edəcəklər. Hələlik isə bir şay deyə bilərəm: Allah qapını açsın, QARDAŞIM!\nSonunda bir neçə ay bundan əvvəl Hilal Məmmədov tutulanda yazdığım yazıdan bir cümləni də bura əlavə etmək istəyirəm: “Həyat onsuz da zindandır, sadəcə barmaqlıqların o yan, bu yanı var”….


Keçmiş MTN-çilərin işi: General xanım peşman oldu?\n2021, 20 Oktyabr, çərşənbə, Bakı vaxtı 02:07\nGeneral Natəvan Mürvətova\nMTN-dəki əməliyyat və bu nazirliyin beş generalı da daxil, 21 nəfər vəzifəlisinin həbsindən iki il sonra 2017-ci ildə daha bir nəfər həbs olunmuşdu.\nSöhbət keçmiş nazir Eldar Mahmudovun köməkçisi, eyni zamanda əmisioğlu olan Vüqar Mahmudovdan gedir.\nÖtən ilin noyabrından həbsdə olan polkovnik-leytenant Vüqar Mahmudovun işi üzrə istintaq davam edir.\nBakı Hərbi Məhkəməsindən AzadlıqRadiosu-na bildirilib ki, bugünlərdə Vahid Mahmudov haqqında həbs-qətimkan tədbirinin uzadılması barədə prokurorluğun təqdimatına baxılıb.\nHakim Rauf Əliyev sabiq nazir köməkçisinin həbsdə saxlanma müddətini daha üç ay artırıb. Bu müddətdə istintaqın yekunlaşacağı ehtimal edilir.\nYeni ittihamlar elan olunub\nCinayət məsuliyyətinə cəlb olunmuş başqa MTN-çilər kimi, Vüqar Mahmudovun işi də Baş Prokurorluğun Ağır Cinayətlərə Dair İşlər üzrə İstintaq İdarəsində araşdırılır.\nVüqar Mahmudov həbs olunarkən mənimsəmə, hədə-qorxu ilə tələb etmə, vəzifə səlahiyyətlərindən sui-istifadə kimi əməllərdə suçlanıb.\nBugünlərdə ona yeni ittihamlar elan olunub. İndi o, CM-in 302 (əməliyyat-axtarış fəaliyyəti haqqında qanunvericiliyi pozma), 341-ci (hakimiyyətdən sui-istifadə etmə, hakimiyyət həddini aşma) maddələri ilə də ittiham edilir.\nVüqar Mahmudovdan öncə cəzalandırılan keçmiş MTN-çilərin bir qismi Ali Məhkəməyə, qalanları da Bakı Apellyasiya Məhkəməsinə şikayət edib. Onlar təqsirsiz olduqlarını iddia edir və bəraət istəyirlər.\nApellyasiya şikayəti verənlər işinə ən axırıncı baxılan 10 nəfərlik qrup olub. Onların arasında MTN-in ayrı-ayrı idarələrinə rəhbərlik etmiş generallar - Sübahir Qurbanov, Teymur Quliyev, Natəvan Mürvətova da var.\nSözügedən 10 nəfər haqqında hökm apreldə çıxarılıb. Hökmə əsasən, təqsirləndirilən şəxslərdən üçünə, o cümlədən Natəvan Mürvətovaya şərti cəza, qalanlarına isə 3 ildən 14 ilədək həbs verilib.\nGeneral Mürvətova istintaq və məhkəmə dövründə də həbsdə olmadığından, onun barəsində başqa yerə getməməyə dair iltizam qətimkan tədbiri seçilmişdi. Həbsdə olan digərlərininsə ikisi hökmdən sonra azadlığa buraxılıb.\nXanım general fikrindən daşınıb\nAzadlıqRadiosu-nun əldə etdiyi məlumata görə, bu qrupda təqsirləndirilən 10 nəfərdən 9-u hökmdən şikayət vermiş, yalnız şərti cəza ilə məhkəmə zalından buraxılan Elşad Əzizov şikayətçi olmamışdı.\nHəbs edilməsə də, hökmə əsasən, general rütbəsi əlindən alınan Natəvan Mürvətova da hökmdən narazı qaldığından, bəraət üçün apellyasiya şikayəti vermişdi.\nAncaq general xanım sonradan fikrindən daşınaraq, apellyasiya şikayətini geri götürüb.\nNatəvan Mürvətovanın vəkili Adilə Məmmədova bildirib ki, şikayətin geri götürülməsi müvəkkilinin təşəbbüsü olub. Amma vəkil imtinanın səbəbləri barədə danışmaq istəməyib.\nQalan 20 nəfərin işi bir neçə yerə ayrılıb. Nazirliyin İstintaq İdarəsinin şöbə rəisi olmuş Vüsal Ələkbərov və Əks-Kəşfiyyat İdarəsinin keçmiş şöbə rəisi Mirəziz Əsgərov ayrılıqda mühakimə olunublar.\nMirəziz Əsgərova - 3, V.Ələkbərova - 12 il cəza verilib. Bakı Apellyasiya Məhkəməsi keçmiş müstəntiq Vüsal Ələkbərovun cəzasını 5 ilə endirib.\nMTN generalı Akif Çovdarov nazirliyin Energetika və Nəqliyyat Sahələrində Təhlükəsizlik İdarəsində onun tabeliyində işləmiş daha üç nəfərlə birlikdə məhkəmə qarşısına çıxarılıb.\nÇovdarova - 12, işçilərinə isə 4 ildən 11 ilədək həbs cəzası kəsilib. Uzun illər MTN-in Antiterror Mərkəzinə rəhbərlik etmiş general Elçin Quliyev də keçmiş işçisi Azər Mehdiyevlə birlikdə məhkum edilib. Elçin Quliyev 10 il 6 ay, işçisi isə 8 il azadlıqdan məhrum olunub.\nBakı Hərbi Məhkəməsinin hökmündə onların rütbələrinin alınması, bir çox əmlaklarının müsadirəsi də var.


"Tramp döşlərimə toxunub, əlini ətəyimin altına saldı..." - ŞOK SÖZLƏR — Axtarırıq.Biz\n"Tramp döşlərimə toxunub, əlini ətəyimin altına saldı..." - ŞOK SÖZLƏR\n"Tramp döşlərimə toxunub, əlini ətəyimin altına saldı..." - ŞOK SÖZLƏR ABŞ prezidentliyinə namizəd, respublikaçı Donald Trampın cinsi istismara məruz qoyduğu qadınlar ”NewYork Times” qəzetinə danışıb.\nLent.az-ın xarici mətbuata istinadən məlumatına görə, qəzetin bugünkü nüsxəsində Trampın istismarına məruz qaldıqları deyilən qadınların açıqlamalarına yer verilibb.\nManhattanlı Cesika Lids 38 yaşındaykən Nyu-Yorka uçuş zamanı təyyarədə Trampla yan-yana oturduğunu və Trampın ona əl-qol atdığını deyib. İndi 74 yaşında olan Lids Trampın ibliz kimi olduğunu deyib: “Əlləri hər yerimdə idi. Təyyarə havaya qalxandan 45 dəqiqə sonra Tramp döşlərimə toxunmağa başladı, əlini ətəyimin altından içəri salmağa çalışdı”. Lids Trampa səsverməyə hazırlaşanları bir daha düşünməyə səsləyib.\nDigər xanım isə Trampa məxsus əmlak şirkətində qəbul şöbəsində işləyən 22 yaşlı Raşel Kruksdur. 2005-ci ildə baş verən olayı danışan Kruksun dediyinə görə, Tramp lift gözləyərkən qəfildən onun dodaqlarından öpüb.\nKruks daha sonra Trampın ona modellik agentliyinə keçməyi təklif etdiyini də deyib.\nTrampın rəsmi nümayəndəliyindən bildirilib ki, deyilənlər sadəcə xəyal məhsuludur və “New York Times” qəzeti buna görə hüquq qarşısında cavab verəcək.\n13.10.2016 9 News ←Dostlarınla paylaş


ABŞ açıq “anti-Putin” savaşa start verdi – Yenicag.Az\nAna Səhifə Manşet ABŞ açıq “anti-Putin” savaşa start verdi\nABŞ açıq “anti-Putin” savaşa start verdi\nYeni Çağ Media Qrupu – Yanvar 05, 2015 - 15:39\n“Makleynin o vəzifəyə təyinatı Rusiyaya qarşı daha sərt siyasətin formalaşacağına işarədir”\nRespublikaçı senator Con Makkeyn yanvarın 3-də ABŞ Konqresinin Silahlı qüvvələrlə iş üzrə komitəsinə başçı seçilib. Qeyd edək ki, Con Makkeyn Rusiya prezidenti Vladimir Putinin qatı əleydarıdır. Rusiya dövlət başçısının ən sərt tənqidçisi kimi tanınır. O zaman bu təyinat bölgədə nələrivdəyişəcək?\nYenicag.az-a açıqlama verən millət vəkili Fazil Mustafa hesab edir ki, Makkeyinin təyinatı Rusiyaya qarşı daha sərt siyasətin formalaşacağına bir işarədir. Bu təyinatdan sonra ABŞ-ın ritorikasının daha da hədələyici olacağını düşünür.\nMillət vəkili Zahid Oruc isə belə düşünür: “Senator Con Makkeynin Konqresin Silahlı qüvvələr üzrə komitəsinə rəhbər seçilməsi Amerikanın siyasətinə müəyyən qədər təsir göstərəcək. Ən az üç istiqamətdə-Rusiya,İran və İraq cəbhəsində sərtləşməni proqnozlaşdıra bilərik.\nRespublikaçıların aralıq seçkilərdə əldə etdiyi üstünlük onlara prezident Barak Obamaya xarici siyasət məsələlərində daha ciddi təzyiq etməyə imkan verir.Belə olan təqdirdə karyerasının son zirvəsində olan 78 yaşlı Makkeyn əldə etdiyi axırıncı şansdan maksimum bəhrələnməyə və ölkəsinin tarixində həmişəlik qalmağa cəhd edəcəkdir.\nPentaqonun hər il müxtəlif ölkələrlə apardığı hərbi əməkdaşlığın və xərclərin çəkisində dəyişiliklər mütləq olacaq.\nMakkeynin siyasi üfüqdə imicini dəyişməsi o qədər də real görünmür.\nO, anti Putin platformasının ardıcıl və barışmaz liderlərindən biridir. O,rus çekistlərinə nifrət etdiyini gizlətmir və Rusiyanı hələ də keçmiş xəfiyyəçilərin idarə etdiyini söyləməkdən usanmır. Makkeyn dəfələrlə rus aqresiyasının dayandırlmasına qarşı irəli sürülən qanunvericilik təşəbbüslərinə başçılıq edib. Xüsusilə, onun Ukraynada bir il əvvəlki inqilabi proseslərdə fəal rolu danılmazdır. O, nəinki ruslara qarşı müxtəlif sanksiyaları, eləcə də ukraynalıları silahla təchiz edərək onları hərbi toqquşmaya sürükləməyi ən yaxşı strategiya hesab edir. Bir sözlə, Rusiyanın istənilən liderin rəhbərliyi altında yönləndirilməsi keçmiş təyyarəçi senatora real təhlükə kimi görünür.\nDeməli, 2015-ci ildə Ukraynaya yardımların artacağı və respubilkaçıların burada mühüm rol oynayacağı şəksizdir.\nDigər tərəfdən Makkeyn Bəşər Əsədi cəzalandırmaq üçün Suriya və İraqdakı müxalif qüvvələri də silahla təchiz etmək planlarını Konqresə daşımaqda israrlı olacaq. Əlbəttə, qərarqəbuletmə hər zaman müxtəlif instansiyalardan keçir, Lakin Makkeyn ABŞ-ın daha sərt xətti izləyən qüvvələrinin mənafeyini, silah partiyalarının maraqlarını təmsil etmək üçün mühüm tribuna qazanıb. Bunu dünyanın aparıcı siyasi ekspertləri də açıq etiraf edirlər.\nOna görə də yenicə başladığmız ilin gərgin və ağır olacağını bəribaşdan proqnozlaşdırmaq o qədər böyük qabiliyyət tələb etmir”.


“Bəzi qüvvələr Rusiya-ABŞ qarşıdurmasını kəskinləşdirmək istəyirlər” – Lavrov\n13 Aprel 2017 - 19:17\n“Bəzi qüvvələr Rusiya-ABŞ qarşıdurmasını kəskinləşdirmək istəyirlər” –Lavrov\nABŞ-ın yeni dövlət katibi Reks Tillersonun Rusiyanın xarici işlər naziri Sergey Lavrovla Moskvada keçirdiyi ilk danışıqları müəyyən nəticələr verib. Lavrovun sözlərinə görə, tərəflər bir-birini daha yaxşı anlamağa başlayıb.\nTASS informasiya agentliyi xəbər verir ki, ABŞ-ın dövlət katibini, həmçinin Prezident Vladimir Putinin də qəbul etməsi Moskvanın Rusiya-ABŞ münasibətlərində çoxsaylı problemlərin həllinə can atdığını təsdiqləyib.\nDanışıqlarda Rusiyanın Xarici İşlər Nazirliyi və ABŞ-ın Dövlət Departamenti tərəfindən hər iki ölkənin münasibətlərində yaranan problemləri analiz edəcək xüsusi nümayəndələrin təyin olunması qərara alınıb.\nTərəflər Suriya mövzusuna da böyük diqqət ayırıblar. Rusiya Suriya səmasında insidentlərin qarşısının alınması üzrə memorandumu bərpa etməyə hazır olduğunu təsdiqləyib. Lavrov Suriyanın hökumət qüvvələrinin kimyəvi silahdan istifadə etməsi məsələsinin Moskva və Vaşinqton arasında ciddi fikir ayrılığına səbəb olduğunu etiraf edib. Bir çox məsələdə fikir ayrılığına baxmayaraq, Rusiya və ABŞ əvvəlki kimi bütün vasitələrlə terrorla mübarizənin vacib olduğunda yekdildirlər.\n“Reks Tillersonla və Rusiya Prezidenti ilə bərabər keçirdiyimiz vaxtın hədər getmədiyinə əminəm”, – deyə Lavrov yekun mətbuat konfransında bildirib.\nO, “təmasların həm öz aralarında, həm əməkdaşların, həm də ABŞ administrasiyasının və Rusiya hökumətinin digər idarələrinin xətti üzrə davamlı olacağına” əminliyini ifadə edib.\nTillerson da öz növbəsində rusiyalı həmkarını dəstəkləyib.\n“Biz ölkələrimiz arasında etimadın bərpası və münasibətlərin deqradasiyasını dayandırmaq üçün əlimizdən gələni etməliyik”, – deyə dövlət katibi vurğulayıb.\nRusiyanın xarici işlər naziri bəzi qüvvələrin Rusiya-ABŞ əməkdaşlığına mane olmaq və qarşıdurmanı kəskinləşdirmək cəhdlərini tənqid edib.\n“Hesab edirik ki, bu, uzaqgörən yanaşma deyil. Moskva və Vaşinqtonun əməkdaşlığından nəinki bizim xalqların, həmçinin bütün dünyanın qazandığını tarix də sübut edib”, – deyə Lavrov bildirib(Azertac).


Bukhalternative - Likvidlik\nLikvidliyə təsir edə bilən digər parametr pul vəsaitlərinin, yəni gəlirin əldə edilmə sürətidir. Özü də məsrəflərin tam həcminə nisbətdə. Pul yatırımı edən hər bir şəxs, onları qısa müddət ərzində böyük plyusla geri qaytarmağı düşünür. Belə yüksək likvidli situasiyalara olduqca nadir hallarda rast gəlinir.\nDaha sadə dillə müəssisənin likvidliyini belə izah etmək olar “bu biznes nə dərəcə də sərfəlidir?”. Böyük maliyyə vəsaitlərini kifayət qədər gəlirli şəkildə investisiya etmək istəyərkən, diqqət mərkəzinə təkcə müəssisələrə və müxtəlif səhmlərə edilən yatırımlar dayanmır, həmçinin digər bazarlar da axtarmaq olar. Həmişə nəzərə alınan ən vacib nüans risklərdir. Bəzi variantlar həddindən artıq likvid ola bilər, amma belə bir riskə getmək olduqca çətindir.


Lent.az | IKT - “Telegram” Rusiyada bloklandı\n13 Aprel 2018 / 13:15\n“Telegram” Rusiyada bloklandı\nMoskva şəhər Taqansk rayon Məhkəməsinin qərarı ilə “Telegram” messenceri Rusiya Federasiyası ərazisində bloklanıb.\nİKT.lent.az-ın “gazeta.ru” saytına istinadən verdiyi xəbərə görə, məhkəmənin qərarı dərhal qüvvəyə minib. Messencer öz şifrələrini Federal Təhlükəsizlik Xidmətinin (FSB) tələbi əsasında bu quruma verməyə razılaşana qədər qərar qüvvədə qalacaq.\n“Telegram” qərardan apellyasiya vermək hüququna malikdir. Lakin şirkətin vəkilləri məhkəmə iclasına qatılmayıblar. “Telegram”ın yaradıcısı Pavel Durov “Roskomnadzor”un iddiası əsasında keçirilən prosesdə iştirak etməyəcəklərini bildirib. O, öz vəkillərini göndərərək “açıq fars” adlandırdığı prosesi legitimləşdirməyəcəyini söyləyib.\nQeyd edək ki, Rusiya Federal Təhlükəsizlik Xidməti istifadəçi yazışmalarına çıxış əldə etmək üçün “Telegram”dan müvafiq şifrələri istəyib. Lakin messencer bunu rədd edib.


Sağlam olmaq istəyirsinizsə, belə yatın\nSağlam olmaq istəyirsinizsə, belə yatın - Həkim MƏSLƏHƏTİ\nHəkim-terapevt düzgün yatış qaydası haqqında məlumat verib\nAznews.az AZƏRTAC-a istinadla xəbər verir ki, həkim-terapevt Sübhan Hacıyev deyib: “Sol tərəfi üstə yatmaq ürək nayihəsində olan sıxıntıları və ürəyə qayıdan venaların sıxılmasına gətirib çıxarır, nəticədə ürək problemləri yaradır. Ağcıyər xəstəlikləri olanların üzüstə yatması tənəffüs almanı daha da yaxşılaşdırır. Mədə-bağırsaq problemi olanların üzüstə yatması daha çox problem yaradır. Belə problemi olanların kürəyi üstə və belini ən azı yarımoturaq vəziyyətdə saxlayaraq yatmağı məsləhət görürük. Üzüstə yatmaq mədədə olan turşuluğu qida borusuna çatdırır”.


MÜTƏFƏKKİRDƏN MÜTƏFƏKKİRƏ… – Bizim Yazı\nAna səhifə\tBAŞ YAZI\tMÜTƏFƏKKİRDƏN MÜTƏFƏKKİRƏ…\nCəfər Cabbarlı Mirzə Fətəli haqqında\nMirzə Fətəli Axundov əski sxolastik ədəbiyyatdan, Şərqin yekrəng, qəzəl, qəsidə və rubai ədəbiyyatından birinci olaraq ayrılıb yeni bir ədəbiyyat şəklinə ayaq basan və Azərbaycan teatr ədəbiyatının ilk təməl daşını qoyan ədibdir.\nBəlli olduğu üzrə Azərbaycan ədəbiyyatı Füzulidən sonra öz originallığını itirmiş bir halda idi.\nFüzuli Azərbaycan ədəbiyyatını fars və ərəb girdabından dartıb çıxarmış və dörd yanını sarmış boşluq içərisində yeni doğurmuş ədəbiyyatını çiyinlərinə almış və yenilməz addımlarla ta yüksəklərə qaldırıb, parlaq bir sentimentalizm ədəbiyyatı olmaq üzrə vaxtında təqdim etmişdir. Füzulinin dord əsr bundan əvvəl yazdığı sentimentalist əsərlər bu gün belə bütün sentimentalizm ədəbiyyatının ilk sıralarında gedə bilər. O öz mövzülarında bəzən böyük ədəbi keçmişə malik yazıçılarla yarışmış, onların yazdıqları mövzulardan istifadə etmiş, lakin bu yarışda onlardan geri qalmamış və hər halda “Leyli və Məcnun” kimi dahiyanə əsərlərində öz qoca rəqiblərini geri buraxmış və hamısından yüksəyə qalxmışdır.\nFüzuli öz dühası ilə Azərbaycana parlaq klassik bir ədəbiyyat verdi. Lakin eyni zamanda onun dühası ağır bir yük kimi Azərbaycan ədəbiyyatının inkişafı üzərinə düşüb, onu öz ağırlığı altında əzməyə başladı. El ağzından çıxmış ədəbiyyat, bir dahinin qələmi altında yonuldu və birdən-birə klassik bir yüksəkliyə qalxdı. Mühit isə bu yüksəkliyə çıxacaq bir hazırlığa malik deyildi. Azərbaycan ədəbiyyatının Füzuli yüksəkliyində dayanması və mütərrəqi addımlarla yüksəklərə doğru irəlilməsi üçün həyatı bir dayağı yox idi. Odur ki, Füzuli öz əlini ədəbiyyatdan çəkər-çəkməz ədəbiyyat mütərəqqi gedişi ilə irəliləmək deyil, bəlkə yüksəldiyi yerdə belə dayanmadı və sürətli hərəkətlə enişə doğru yuvarlanmağa başladı. Bu eniş qoca rəhbərin ardınca gedən sıra ədəbiyyatı bir seylab kimi yaxalayır və öz ağırlığı altında əzib öz eniş yolu ilə axıdırdı.\nŞairlər, ədiblər Füzulini ötməyə deyil, bəlkə ona yetişməyə və var qüvvələri ilə öz əsərlərini Füzulinin əsərlərinə bənzətməyə və beləliklə ədəbiyyatı qırıldığı nöqtəyə vardırmağa və orada bərkitməyə çalışırdılar. Beləliklə, Azərbaycan ədəbiyyatı öz original mənliyini itirmiş və Füzulinin ardınca qoşmağa başlamışdı. Artıq ədəbiyyat öz mövzusunu həyatdan və mühitin təməlindən almır, həyatın psixologiyası ilə yaşamır, bəlkə keçmiş, söylənmiş sözləri, daha doğrusu Füzulinin dahiyanə şeirlərini daha bayağı, daha zəif və boyasız bir şəkildə təkrar edirdi.\nFüzulinin bir qəzəli yüzlərlə şairlər üçün ilham mənbəyi olur, şairlər öz şeirlərini ona bənzətməyə çalışırdılar. ”Füzuliyanə” qəzəllər yazmaq şairlərin idealı olmuşdu. Bənzətmələr, təxmislər yol alıb gedirdi. Ədəbiyyat öz normal yolunu itirmiş, həlqəvi bir gedişlə Füzulinin başına hərlənir, haraya getdiyini özü də bilmirdi. Füzuli elə bir tilsim idi ki, ədəbiyyatımız ondan bir addım belə olsun bayıra çıxmır və uzun illər yeni bir şəklə keçmirdi.\nBeləliklə, ədəbiyyat getdikcə həyatdan uzaqlaşır, ayağı həyat torpağından üzülür, bayağılaşır, düşkünləşir və çıxılmaz bir tilsim içərisində çırpınırdı. Birinci olaraq bu cadulanmış gedişə qarşı çıxan bu saxlanmaz axını toxdadan, bu çıxılmaz yoldan çıxan və bu qırılmaz qəzəl və qəsidə tilsimini qıran Mirzə Fətəli Axundov olmuşdur.\nHeç şübhəsizdir ki, Azərbaycan ədəbiyyatındakı bu ölgünlük Azərbaycandakı siyası və ictimai ölgünlük və düşkünlük nəticəsi idi. Azərbaycanın ictimai və siyasi həyatı ölgünləşdikcə, ədəbiyyat da ölgünləşir və bütün mühiti bir şərq ətaləti sarıyırdı. Bu etibarla Azərbaycanın Füzulidən sonrakı ölgün ədəbiyyatı nə qədər biçimsiz, maraqsız, məzmunsuz və bir təqlid ədəbiyyatı olsa da , hər halda yenə də öz ölgün və düşkün mühitinin güzgüsü ola bilər. Mühitin boşluğunu, çürüklüyünü, öz məzmunsuzluğu və boşluğu ilə də olsa , aldıra bilər.\nÇarizm Qafqazı aldıqdan sonra həyat da öz cığırından çıxmağa başladı. Birinci Pyotrdan və Yekatirinadan bəri Rusiyaya sirayət etmiş qərb axını Rusiyanı özünə cəlb etmiş və rusların Qafqaza gəlməsi ilə istər-istəməz Qafqaza da keçməyə başlamışdı. Getdikcə ictimai həyat boyasını dəyişirdi. Həyat başqalaşır, mühit təbəqələşir, üsüllar, qaydalar, məhkəmələr, ənənələr, bir sözlə bütün keçmiş həyat normaları öz cığırından çıxırdı. Xanlar yoxsullaşıb əhəmiyyətdən düşür, yeniyetmə bəylər törəyir, İranın əsrlərdən bəri hökm sürən nüfüzü sarsılır, onların yerinə tam başqa bir nüfüz, başqa bir şərait qurulurdu.\nBu sarsıntılıq, bu qatışıqlıq, el ədəbiyyatında gözəl parçalar yaratmış olsa da, yazı ədəbiyyatında o qədər bir boşluq vücüda gətirmişdi. Bu vaxtadək ədəbiyyat təqlidlə yaşasa da, heç olmasa həyat dəyişməmiş olduğundan təqlid mənbəyi də həyata az-çox uyur və təqlid edilmiş əsərlər bir növ ötüşüb gedirdi. Həyat əsaslı bir dəyişikliyə uğrayınca, ədəbiyyat büsbütün başını itirdi. Şairlər əski inersiyaları ilə gedir, yeni gedişə uymayır, yazdıqları da yeni gedişlə bir dissonans vücuda gətirirdi.\nYeni mühit, yeni təsir cəmiyyəti başqa əsaslar üzrə təbəqələşdirir, cəmiyyətdə yeni vəziyyətə yarayacaq təbəqələr, xırda burjuaziya təbəqələri, yeni bəylər təbəqəsi, yeni maarifçilər, islahatçılar, yeni məktəblər, yeni intelligensiya qrupları, dilmanclar, müəllimlər törənir və bunların nəticəsində yeni həyatı faciələr, yeni simalar, yeni şəxsiyyətlər, yeni tiplər meydana çıxırdı.\nƏdəbiyyat isə köhnə sxolastik yolu ilə gedir və həyatdan büsbütün ayrılıb, özü üçün tam başqa dar və xüsusi bir aləm təşkil edirdi. Bu aralıq həyatda bir ikilik törəmişdi. Cəmiyyətin bir qismi köhnə təsir altında qalmış, bir qismi isə yeni təsirə qapılmış və həyatı da o yolla aparmaq, bütün cəmiyyəti yeni təsir yolları ilə aparmaq, əlifbadan başlamış ictimai və siyasi quruluşa kimi hər şeydə bir islahat etmək istəyirdi. Mirzə Fətəli də bu ikinci qrupun nümayəndəsi idi. Zatən, cəmiyyət kimi ədəbiyyat da iki cığıra parçalanmışdı. Bunların birində köhnə qəzəllər, qəsidələr, mərsiyələr və bu kimi sxolastik ədəbiyyat son günlərini yaşayaraq, gedirdi. İkinci qrup isə bu köhnə cığırdan çıxmış idi. O bu köhnə ədəbiyyatdan artıq zövq almazdı. Bu ədəbiyyat onun ehtiyaclarını ödəmir, onun istəklərini, arzularını anlatmır, onun psixologiyasına uymurdu. O özü üçün tam başqa və öz ruhunun, diləklərinin, öz əmək və ideallarının tərcümanı olacaq bir ədəbiyyat, yeni və həyati bir ədəbiyyat yaratmalı idi. Bu ədəbiyyatı da Mirzə Fətəli yaratdı, ya da hər halda bu yeni ədəbiyyatın ilk təməl daşlarını qoymuş oldu.\nMirzə Fətəli bir ədib və bir şair olmaqdan daha artıq bir cəmiyyətçi, bir əməlpərvərdi. Onu yazıçılığa təhrik edən də bədii zövqündən daha artıq ictimai məfkurələri idi. O, yazılarını bir sənət adına deyil, bəlkə ictimai məfkürəsi adına yazır və öz əsərlərindən sadə bədii bir zövq deyil, həyat və cəmiyyət üçün bir nəticə gözləyirdi. O, ədəbiyyatı öz duyğularının, öz məfkurələrinin bir tərcümanı kimi tanıyır və beləliklə köhnədən qalmış ”sənət sənət üçündür”, “onu bir neçə ariflər və bilicilər anlarlar” gedişindən ayrılıb, “sənət həyat üçündür” prinsipini irəli sürürdü.\nO, ədəbiyyatı öz məfkurələrini həyata keçirmək və yaymaq üçün bir vasitə bilirdi. Buna görədir ki, onun əsərləri müntəzəm bir gedişlə həyatın bu və ya başqa nöqsanlarını göstərir, bu nöqsanların aradan qaldırılmasına çalışdığı yolları göstərdiyi kimi, ömründə tək-tək yazdığı şeirləri də, yenə onun əlifba və bu kimi fikirlərini həyata keçirmək üçün idi. Lakin bunların hamısına baxmayaraq, biz Mirzə Fətəlini hər şeydən artıq yenə də bir ədib kimi tanımaq istərdik. Nə qədər ədəbiyyat onun fikirlərini yayacaq bir vasitə olmaq üzrə götürülmüş isə də hər halda burada Mirzə Fətəli o qədər böyük bir məharət, bir istedad göstərmişdir ki, hər şeyi geridə buraxıb, ədəbi bir sima kimi ortada qalmışdır. O, yazdığı pyeslərdə zamanının komediya yazanlarından, tanınmış rus və avropa ədiblərindən geri qalmadığı kimi, şeirlərində də Firdovsiyanə bir məharət göstərmişdir. Bəlli olduğu üzrə Mirzə Fətəlinin mühiti köhnə feodalizmin dağıldığı, yeni ticarət burjuaziyasının törətdiyi əski şərq ənənatının pozulduğu, yeni qərb mədəniyyətinin araya soxulduğu bir dövrün mücəssəməsidir. Həyatın bir tərəfi sökülür, dağılır, o biri tərəfi başqa, tam başqa bir biçimdə tikilirdi. Burada Mirzə Fətəli bir mühəndis kimi bu sökülən və tikilən binanın başı yanında durmuş, amansız qələmi ilə bura sökülməlidir, bura isə belə tikilməlidir deyir. Həm də bunları kefi bir əmrlə demir: Köhnə yaşayışın bütün nöqsanlarını, yaramazlığını, yeni gedişin isə bütün faydalarını irəli sürür, anladır, qandırırdı.\nHər şeydən əvvəl Mirzə Fətəlini köhnə şərq dövlət idarəsi üsulnun tənqidcisi, monarxizmin, iran istibdab və dərəbək üsulunun amansız bir düşməni kimi görürük.\nO, “Vəziri – Xani – Sərabi” (“Lənkəran xanının vəziri”) və “Aldanmış Kəvakib” adlı əsərlərində İran və onun sifətində bütün Şərqin əski feodalizm və ayrılıqda monarxizm üsuluna elə bir zərbə yendirir ki, bu mənəvi zərbə Səd ibn Vəqqasın qılıncından heç də gücsüz deyildir. O, bütün şahların və onların vəzirlərinin nə qədər bir sərsəm, şüursuz, yaramaz adamlar olduğunu, xüsusilə vəzirlərin ancaq öz ciblərini doldurmaq üçün yaşadıqlarını, öz şüursuzluqlarını bir məharət sanıb fəxr etdiklərini heyrət ediləcək bir açıqlıqla ortaya çıxarır.\nBunu şah Abbasın hərbiyə vəziri öz nitqi ilə İranın bütün yollarını dağıtdırıb, “əmniyyət ” adına İranı yolsuz buraxmasına fəxr etməsi ilə ortaya çıxarır. Eynilə “Vəziri-xani-Sərabi”də xanın divan və məhkəməsi göstərilir. Verilən qərarların nə qədər kefi və nə qədər çürük olduğu bütün üsulun nə qədər yaramaz olduğunu açıq-açığına araya çıxarır. O: “Kəndli sənin atının ayağını şikəst etmişdir. Sən də get onun atının ayağını sındır”. “Həkim pulları alıb, altı aydan sonra ölə biləcək xəstəni bu gün öldürən və güya” əzabdan qurtaran” həkimə bir də ölü yiyəsi mükafat verməlidir. Budur xanın bütün mühakiməsi!\nBu sərsəm və ağılsız, şüursuz adamlar, gülünc bir məxluq kimi ortaya çıxarılan vəzirlər, xanlar, şahlar həqiqətdə isə milyonlarla xalqın həyat və müqəddəratını əllərində saxlamışlardı. Budur, Mirzə Fətəlinin ortaya çıxardığı acınacaq həqiqət bundan ibarətdir. Buradaca Mirzə Fətəli Yusif şahın müvəqqəti hökmranlığında hakimin boynunda nə kimi vəzifələr olduğunu, xalqın nələrə ehtiyacı olduğunu göstərir.\nMirzə Fətəli ruhanilərin və onların həyata soxduqları cadu və tilsim əsaslarının amansız düşmənidir. Burası hər şeydən artıq yenə də “Aldanmış Kəvakib” və xüsusilə onun “Molla İbrahim Xəlil kimyagər”, “Müsyo Jordan və Dərviş Məstəlişah” adlı əsərlərində görünə bilər.\n“Molla İbrahim Xəlil kimyagərdə” bütün ruhanilərin nə qədər satqın adamlar olduğunu və xalqı aldadan bir fırıldaqçıya pul ilə qulluq edib, onun xalqı aldatmasına yardım göstərmələrini və “Dərviş Məstəlişah”da İrandan keçmiş bir çayçı şagirdinin Azərbaycanda bir alim və bir həyat hakimi kəsildiyini və biliksiz xalqı aldadıb, ciblərini dolduraraq, qaçdığını açıq göstərir. Burada “Molla İbrahim Xəlil kimyagərin” Mirzə Cəlil Məmmədquluzadəyə təsirsiz qalmadığı və “Ölülər” pyesi “Kimyagər”dən təsirsiz olmadığı qeyd edilməlidir.\nMirzə Fətətli qadın azadlığı mübarizidir.\nO, qadınların qəlbinin satılması əleyhinə, onların eşqi, məhəbbəti, mənliyinin satılmasına, zorla varlı ərlərə verilməsinə qarşı üsyan edir. Burası hər şeydən artıq “Xırs quldurbasan” adlı əsərində qeyd edilmişdir.\nMirzə Fətəli foedalizmin böyük düşmənidir.\n”Pristav mənə deyir əkin ək, bəy oğlu da əkin əkər, ya əməklə məşğul olurmu? Güya mən sadə bir kəndliyəm ki, əkin əkim, ya da cütə gedim “\nXüsusilə ”Hacı Qara”da Mirzə Fətəli feodalimzin dağıldığını və yeni ticarət burjuaziyasının nə qədər bir hərisliklə həyata can atdığını təsvir edir.\nMirzə Fətəli öz şerində yeni əlifbadan bəhs ilə onun həyata keçirilməsi üçün hakim şəxsiyyətlərə təsir etməyə çalışır.\nMirzə Fətəli bir rəssamdır. O öz əsərlərində bütün həyat və mühiti doğruluqla tutur, ən mahir bir rəssamın məharəti ilə təsvir edir.\nTəxminən 1928-ci ildə yazılmış, ilk dəfə “Rеvolyusiya və kultura” jurnalının 1938-ci il 6-7-ci saylarında çap olunmuşdur.\n(Hazırladı Nurlan Hüseyn;\n“Sən şairə vurul ki, o söz bəstəkarıdır.”\nTarixi romanlar niyə ciddi müzakirə mövzusuna çevrilmir?


Kiyumərs İslami - Qoşaçay; türklərin uyqarlıq ocağı\nAzərbaycan haqlı olaraq bəşər sivilizasiyasının ilkin ocaqlarından sayılır. Iki milyon yaşı olan bu əzəli, əbədi və qutsal torpaqda ulu əcdadlarımız çox qədim dövrdən sığınacaq tapıb, məskən salıb, yuva qurub, ocaq çatıb, qayım-qada olub, dövran sürüb, zaman-zaman yaşayıb və gəlişmişdir. Xalqımız ana vətənin əsil sahibi, əvəzsiz varisi, qoruyub-saxlayanı, qurub-yaradanı olub, dünyanın ən qədim və mədəni etnoslarının biri kimi tanınıb, sayılıb və seçilib.\nAzərbaycanın mədəniyyət ocaqlarından sayılan biri və tarix boyu yağı-düşmanlar tərəfindən qanına boyanıbda bir avuc torpaq belə düşmana verməyən qoşaçay şəhəridir. Qoşaçay şəhəri güney azərbaycanın batı vilayıtinin güney ovalığlnda yerləşir. Bu şəhər adından da aydın olduğu kimi iki cığatı və tatau çayları arasında yerləşir və coğrafi mövqeyinə görə, doğu azərbaycan vilayətinə və zəncana bir ilgi körpüsü kimi önəmli yerə malikdir. Qoşaçayın 200-dən çox tarixi və turisti cazəbələrə malikdir və tarix boyu bir çox dövlətlərin başkəndi olmuşdur. Örnək olaraq manna, midiya dövlətlərin başkəndi və eləcədə elxanlılar dönəminidə qış payitəxti olaraq özəl önəmli dərəcəyə malik olmuşdur.\nMəlum olduğu kimi bu şəhərdə başqa iran coğrafisindən də örnək olaraq kirmanlı və zərənd tayfaları yaşamaqdadırlar. Və bir sıra qərəzli fars tarix yazarları onları fars kökənli qələmə alıb və onların qacarlar yəni ağa məhəmməd xan dövründə bura zorla köç etdirildiklərini və türklər arasında əridiklərini yazırlar. Ancaq yetirməliyik ki, o çağda kürdlər, azərbaycan türklərin soyqırım etmək məqsədiylə qoşaçay və başqa batı azərbaycan şəhərlərinə hücum etmişdilər. Və qacar dövləti onların qarşısını almaq üçün bu köçləri düzənləməşdilər. köçlər həməşə zorla olmayıbdır yəni bir çox tayfalar könüllü olaraq kürd cinayətlərinin qarşısını almaq üçün gəlib yerləşmişdilər. Bugündə baxsaq iranın kirman vilayatində yaşayan elə həmən zərəndlər türk soyludurlar və bütünlüklə türkcə qonuşurlar. Yəni onlar burda əriməyiblər və türk kökənli olduqları məlumdur. Həmən kürdlər 1916-ci ildə şıx übeydullah nəhri sərkərdəliyi ilə qoşaçayda minlərcə insanı qətlə yetirmişlər. Və bu olay qoşaçayın qanlı yaddaşlarından biri dir.\nMəlum olunduğu kimi güney azərbaycanın bir çox tarixi abidələri çirkin siyasətlər nəticəsində qorunub saxlanmadığı üçün məhv olub aradan getmişdir. Sağ qalan tarixi yerlər isə araşdırılıb üzə çıxarılmır. Bu tarixi əsərlər qoşaçayda da az deyildir. Bu tarixi məkanlardan örnək olaraq daş təpəni ad aparmaq olur. Daş təpə qoşaçaydan 21 k.m quzey-batısında yerləşir. Oradaki qala bütünlüklə aradan getmişdir. Hətta oradan tapılan kətibə isə indi almanda saxlanılır ki, arxeoloqların verdiyi məlumata görə aşkarlanan kətibə urartuların şahı 1-ci arqiştiyə aid edilir ki, mannalar yenildikdən sonra oranı ələ keçirmişdir. Eləcədə oradan tapılan əşyaları eneolit çağına aid edilərək bu məkanda yaşayış tarixi çox əskilərə qayıtması söylənilir.\nQoşaçay başqa turisti məkanlarada malikdir. Örnək olaraq; cığatı və tatau çayı sahilləri, leylan çay,acurlu çayı, cəbikli mağarası (tarixi-turisti), ozan şəlaləsi, tağ məçidi və sairə.\nQoşaçay adının anlamı\nəski türk mifik dünya görüşündə olan kultlar və inanclarla bağlı yaşadıqları və məskən saldıqları məkanlara və coğrafi özəlliklərinə baxaraq uyğun olan ata inancları və orada baş vermiş bir sıra olaylarla bağlı ad seçirmişlər. Və bugünə qədər gəlib yeni nəsillərə matmışdır. Bu məkanların biri qoşamay şəhəri dir. Şəhərin adı təmiz türkcəmizdə olan iki sözcükdən yəni “qoşa” və “çay”dan ibarətdir. Aydın olduğu kimi və bir sıra tədqiqatlara əsasən, toponimiyada “qoşa” say anlamın daşıyaraq, “iki” deməkdir. Onun işlənməsi coğrafiya səcciyəsinin təsdiqinə xidmət edir. “qoşa” sözü bu bölgədən başqa digər yer adlarda isə gözə çarpmaqdadır; zəncanın qeydar şəhərinə bağlı olan “qoşa təpə”, tovuz rayonunda “çataq ya qoşa köy”, muğanda “qoşa qışlaq” və sairəni ad aparmaq olar. Və bu gün “qoşa qarımaq” ifadəsidə bu örnəklərə daxildir. Yəni bir sözlə bu şəhər iki cığatı və tatau çayları arasında yerləşdiyi üçün “qoşa çay” və “iki su arası” adlanmaqdadır.\nMifik görüşə gəldikdə “su” sözü yalnız qoşaçayda deyil, eləcədə başqa şəhər və toponimlərdə su varlığlı ilə ilgili olanlara rast gəlirik; urmu, muğan, çaypara, biləsuvar, germi, qara su, sular, bulaq, bulub, çay, çayır, çimən və başqa söz və ifadələrimizdə rast gəlinir. Göründüyü kimi qoşaçayda su sözü çay varyandında işləkdir. Mifik yer-sub inancı ilə sıx ilgidədir. əski türklərdə və bugünə qədər su sözü bu, mu, cu, çu, çuy şəkillərində rast gəlinir. Bugün qırğızıstanda və qazağıstanın güneyində “çuy” adlı çay adı vardır və onun ətraf bölgəsi çuy vadisi adlanır. Eləcə qoşaçayın “çuğanlı” köyü isə su və çayla yad edilir. Hətta dilimizdə işlək olan çimən, cup, cuy, və farslarda işlədilən cuybar və cuy isə bizim dilimizdən alınmadır. Dilimizdə ifadə edilən “cum-culuq su olmaq”da su kökünə aiddir. Yəni əski türklərdə su yaradılış və hayat başlanğıcı olaraq qutsal sayılıb və ağ ana (ana ilahə) ilə birgə olduğuna inanc vardır.


Artıq krossover yalnız turbomühərriklərlə təchiz ediləcəkdir. Yenilənmiş SX4 modelinin mühərrik çeşidinə iki benzin və bir dizel aqreqatı daxil edilmişdir. Benzin turbomühərrikləri 112 at qüvvəsi və 170 Nm fırlanma anı olan 1,0-litrlik, həmçinin 140 at qüvvəsi və 220 Nm fırlanma anı olan 1,4-litrlik aqreqatlarla təmsil olunurlar.\n1,0-litrlik turbomühərrik beş pilləli mexaniki və ya altı pilləli avtomatik sürətlər qutusu ilə komplektləşdirilə bilər. 140 at qüvvəli mühərrik isə altı pilləli müxaniki və eyni pilləyə malik olan avtomatik sürətlər qutusu ilə təchiz edilir. Yenilənmiş Suzuki SX4 S-Cross modelini öndən çəkişlə və ya tam çəkişlə sifariş etmək mümkündür.\nDizel aqreqatı əvvəlki 120 at qüvvəsi gücü olan 1,6-litrlik turbodizel mühərrikidir. Bu mühərrik 320 Nm fırlanma anına malikdir. Dizel aqreqatı altı pilləli iki muftalı robotlaşdırılmış sürətlər qutusu ilə birgə çalışır. Əlbəttə ki, 6 pilləli mexaniki sürətlər qutusu da dizel aqreqatı üçün əlçatandır.\nYenilənmiş avtomobil əvvəlkindən tamamilə dəyişdirilmiş ön hissəsi ilə fərqlənir. Avtomobil yeni ön fənərlərə, radiator barmaqlığına, bamper və kapota sahiblənmişdir. Arxa hissədə isə ancaq fənərlər dəyişdirilmişdir – artıq bu fənərlər işıqdiodlarından olan bölüm ilə qürrələnə bilər. Bundan başqa, krossover 17-düymlük təkər disklərini də əldə etmişdir.\nAvtomobilin interyerində də müəyyən dəyişikliklər baş vermişdir – tətbiq edilən materialların kefiyyəti yaxşılaşdırılmış, mərkəzi konsolun görkəmi yenilənmişdir. Yenilənmiş krossoverin Avropadakı satışlarına sentyabr ayının sonlarında başlanmalıdır.


Aktyorumuz beynəlxalq festivaldan mükafatla qayıtdı - FOTO\n15:17 25 Oktyabr 2016\nAzərbaycan Dövlət Gənc Tamaşaçılar Teatrının gənc və istedadlı aktyoru Eşqin Quliyev Moskvada keçirilmiş "Territoriya" XI Beynəlxalq Müasir İncəsənət festival-məktəbində ölkəmizi uğurla təmsil edib.\nMilli.Az xəbər verir ki, Rusiya Federasiyası Mədəniyyət Nazirliyinin və Moskva şəhəri Mədəniyyət Departamentinin təşkilatçılığı ilə baş tutan festival-məktəbin həyata keçirilməsində əsas məqsəd Rusiya tamaşaçısının, festivalın tələbə-iştirakçılarının, eləcə də Rusiyada fəaliyyət göstərən teatr universitetləri məzunlarının müxtəlif janr və məzmunda olan dünya teatr tendensiyaları ilə yaxından tanış etməkdir. Yarandığı gündən paytaxtın mədəni həyatında əhəmiyyətli yer tutan bu festival-məktəb Rusiya miqyasında vacib təhsil layihəsi kimi çıxış etməkdədir. "Territoriya" XI Beynəlxalq Müasir İncəsənət festivalı Moskva tamaşaçıları, görkəmli teatr xadimləri ilə yanaşı, yerli və xarici mətbuat orqanlarının da maraq dairəsini əhatə edir. Ənənəvi olaraq festivalın tədris proqramına məşhur xarici teatr tamaşalarının nümayişi, silsilə ustad dərsləri, seminarlar, aparıcı avropalı rejissor, aktyor və xoreoqrafları ilə görüşlər daxildir. Festival hər il Rusiyanın 50 şəhərindən 100-ə yaxın teatr universitetləri tələbələrini, eləcə də mədəniyyət və incəsənət sahəsindən olan gənc mütəxəssisləri qəbul edir.\n10 gün ərzində davam edən festivalda dünyanın ən tanınmış teatr xadimləri - İan Vuldric (Böyük Britaniya), Yan Fabr (Belçika), Ştefan Keqi (Almaniya), Qjeqoj Yajina (Polşa), Murad Merzuki (Fransa), Tilman Xeker (Robert Uilsonun komandası, Almaniya - ABŞ), Qidon Kremer (Latviya), eləcə də Rusiyanın nüfuzlu teatr mütəxəssisləri - Valeri Fokin, Yevgeni Pisarev, Andrey Bartenev iştirakçılara master-klass və təlimlər keçiblər. Festivalda həmçinin, festivalın bədii rəhbəri Yevgeni Mironov və art-direktorlar Çulpan Xamatova, Roman Doljanski, Kirill Serebrennikov, Andrey Urayevin iştirakı ilə də görüşlər və müzakirələr keçirilib.\nAktyorumuz Uilyam Şekspirin ən məşhur komediyaları əsasında hazırlanmış "Heç nədən səs-küy"dən ("Много шума из ничего") Benediktin səhnəsini canlandırıb. Elə bu ifaya görə də E.Quliyev festival-məktəbin xüsusi diplomuna layiq görülüb.\nMəlumat üçün bildirək ki, Eşqin Quliyev 2015-ci ilin iyun ayında Rusiya Federasiyası Teatr Xadimləri İttifaqının və RF-in Mədəniyyət Nazirliyinin təşkil etdiyi IX Beynəlxalq Yay Teatr Məktəbində, həmin ilin sentyabr ayında isə Moskvada keçirilmiş "Artmiqrasiya 2015" III Ümumrusiya gənclərinin teatr forumunda uğurla iştirak edərək diplomlara layiq görülüb.\nAktyorumuz beynəlxalq festivaldan mükafatla qayıtdı FOTO